title: Lusitaanit

text: Ennen roomalaisten saapumista Pyreneiden niemimaata asuttivat kelttiläiset tai kelttiläistyneet heimot, sekä kelttien leviämistä ensimmäisellä vuosituhannella eaa. edeltäneet indoeurooppalaiset kansat. Lusitaanit kuuluivat jälkimmäiseen ryhmään ja heidän alueensa sijaitsivat nykyisen Portugalin keskiosissa Tajo- ja Dourojokien välillä. Heidän naapureitaan olivat esimerkiksi kelttiläistyneet turdulit ja celticit etelässä, callaecit koillisessa ja kelttejä edeltäneet coniit nykyisen Algarven alueella. Lusitaanit itse ovat saattaneet olla sukua kelttiläistyneille lusoneseille niemimaan koillisosassa, mutta lusitaanien itsensä kelttiläistymisen astetta ei tunneta tarkasti.


title: Lusitaanit

text: Linnavuorten määrä Pyreneiden niemimaalla kasvoi huomattavasti rautakauden loppupuolella, mikä kertoo kasvaneesta väkivallan määrästä ja väestönkasvusta. Strabon kuvaili oloja esimerkiksi nykyisen Estremaduranin alueella, jossa luusitaanien ja callaecien ryöstöretket aiheuttivat suuria tuhoja, jotka jättivät usein esimerkiksi pellot viljelemättä. Karthago oli aikanaan suurvalta, jolla oli omistuksia myös Pyreneiden niemimaalla. Yksi heidän tärkeistä keskuksistaan alueella oli Carthago Nova eli nykyinen Cartagena. Vuonna 218 eaa. Hannibal hyökkäsi Roomaan Pyreneiden niemimaalta käsin ylittäen Alpit ja hänen mukanaan oli Pyreneiden niemimaalta värvättyjä lusitaanisotilaita. Sotaonnen kääntyessä roomalaiset valtasivat Carthago Novan vuonna 209 ja kolme vuotta myöhemmin heidän käsissään olivat kaikki Karthagon entiset omistukset alueella.


title: Lusitaanit

text: Roomalaiset hyödynsivät uusia alueitaan viemällä niiltä kultaa, hopeaa, kuparia ja orjia kotimaahansa. Niemimaan hyödyntäminen synnytti kapinoita, joihin sekaantuivat myös roomalaisen vaikutusvallan ulkopuolella olevat heimot. Roomalaiset päättivät samalla alistaa koko niemimaan valtansa alle oman asemansa vakiinnuttamiseksi. Osa alueista liitettiin Roomaan rauhanomaisesti esimerkiksi liittoutumalla paikallisten heimojen kanssa, mutta lusitaanit tekivät ankaraa vastarintaa, jonka vaiheet tunnetaan hyvin Strabonin ja Appianoksen kirjoituksista.


title: Lusitaanit

text: Ensimmäisen kerran roomalaiset ja lusitaanit ottivat yhteen jo 194-193 eaa. lusitaanien tehdessä ryöstöretken Hispania Ulteriorin provinssiin. Ryöstöretket jatkuivat tämän jälkeen ja varhaisimmat tunnetut nykyisen Portugalin alueen nimeltä tunnetut henkilöt olivat lusitaanisotapäälliköitä, jotka johtivat joukkojaan roomalaisia vastaan. Punicus teki ryöstöretken syvälle roomalaisten alueelle vuonna 155 eaa, Caesarus voitti roomalaisen kenraali Mummiuksen johtamat joukot vuonna 153 eaa. ja Caucaenus teki aina Pohjois-Afrikkaan asti ulottuneen ryöstöretken vuonna 151 eaa. Roomalaiset eivät kyenneet ottamaan lusitaaneista voittoa taistelukentällä ja niinpä kenraali Servius Galba surmasi neuvotteluhin kutsutun lusitaanijoukon vuonna 150 eaa. Yksi hengissä selvinneistä lusitaaneista oli nimeltään Viriatus ja hänestä tuli tunnetuin roomalaisia vastaan sittemmin taistellut lusitaanipäällikkö. Hän soti roomalaisia vastaan vuosien 146-139 eaa. välillä aiheuttaen näille suuret tappiot. Hänet voitettiin kuitenkin lopulta lahjomalla ja salamurhalla. Vuosien 138–137 eaa. välillä roomalaiset valtasivat Taguksen laakson ja tekivät sotaretken aina nykyiseen Galiciaan asti. Lusitaanit oli voitettu hetkellisesti, mutta he sotivat roomalaisia vastaan vielä myöhemmin. Hispania Citeriorin kuvernööri Quintus Sertorius johti vuonna 80 eaa. kapinaa Roomaa vastaan. Kapinaa kukistamaan saapui pian roomalaisia joukkoja, mutta tällöin Sertoriuksen puolelle liittyivät paikalliset heimot, kuten lusitaanit. Veriset taistelut jatkuivat aina vuoteen 72 eaa, jolloin Sertorius murhattiin ja kapinaliike luhistui. Lusitaanien oli vielä ajoittain mahdollista käyttää edukseen Rooman valtakunnan sisäisiä kiistoja. Esimerkiksi Julius Caesarin kansalaissodan aikana lusitaaneja palveli Julius Caesarin ja hänen kilpailijansa Pompeiuksen joukoissa. Viimeistään Augustus teki kuitenkin lopun kaikesta itsenäisyydestä nykyisen Portugalin alueella hänen johtaessaan sotaretkiä alueella vuosina 24–19 eaa. Vuonna 27 eaa. perustettu Lusitanian roomalainen provinssi sai nimensä lusitaanien mukaan.


title: Lusitaanit

text: Lusitaanit olivat luonteeltaan löyhä eri heimojen muodostama liittouma. Latinankielisissä lähteissä eri klaanien muodostamaa heimoa kutsuttiin nimellä "populus" tai "gens". Eri klaanit yhdistettiin usein puolestaan johonkin tiettyyn linnavuoreen ("castro"). Strabonin mukaan lusitaaneiksi kutsuttiin joskus myös carpetanialaisia, vettoneja, vaccaelaisia ja callaeceja.


title: Lusitaanit

text: Lusitanian kieli kuului läntisiin indoeurooppalaisiin kieliin ja sen lähimmät sukukielet olivat kelttiläiset kielet ja itaaliset kielet. Se muodosti kuitenkin niistä selvästi erillisen oman ryhmänsä. Kieli tunnetaan muutamista säilyneistä kaiverruksista.


title: Lusitaanit

text: Strabon kuvailee lusitaaneja raivokkaiksi ja uppiniskaisiksi ja heidät tunnettiin ryöstöretkistään. He kasvattivat pitkät hiukset ja nukkuivat paljaalla maalla. Ryöstöretkiin heitä kannusti lusitaanien omien alueiden suhteellinen köyhyys. Aseinaan he käyttivät lyhyitä miekkoja, pronssikärkisiä keihäitä ja heittokeihäitä, sekä ympyrän muotoisia kilpiä. Ryöstöretkien ohella lusitaanit harjoittivat pääasiassa paimentolaisuutta, mutta myös pienimuotoista maanviljelyä.


title: Lusitaanit

text: Lusitaaneilla oli useita eri jumalia, joista osaa palvottiin vain heihin kuuluneiden tiettyjen heimojen keskuudessa. Joitakin näistä tunnetuimpia olivat Banda ja Nabia, joiden palvonta oli omaksuttu kelttiläisiltä kansoilta. Trebaruna oli lusitaanien sodanjumala, joka liitettiin myöhemmin roomalaiseen voiton jumalatar Victoriaan.


title: Alppihiihto talviolympialaisissa 2014 – naisten pujottelu

text: Naisten pujottelu talviolympialaisissa 2014 käytiin 21. helmikuuta Roza Hutorin laskettelukeskuksessa. Kilpailun voittoon laski Yhdysvaltojen Mikaela Shiffrin ennen Itävallan Marlies Schildiä ja Kathrin Zetteliä. Pujottelu oli olympialaisissa viimeinen naisten alppilaji.


text: 18-vuotiaasta Shiffrinistä tuli pujottelun olympiahistorian nuorin voittaja. Hänestä tuli myös nuorin yhdysvaltalainen alppihiihdon olympiamitalisti ja ensimäinen pujottelumitalisti sitten vuoden 1972 ja Barbara Cochranin.


text: Hopealle tullut Schild teki myös olympiahistoriaa, sillä hän on ensimmäinen nainen joka voitti pujottelumitalin kolmissa olympialaisissa. Edelliset mitalit tulivat Torinosta 2006 (pronssi) ja Vancouverista 2010 (hopea). Mitali oli hänen uransa neljäs (hopeaa alppiyhdistetyssä Torinosta), mikä on jaettu Itävallan alppihiihdon ennätys yhdessä Hermann Maierin, Stephan Eberharterin ja Benjamin Raichin kanssa.


text: Kilpailun ensimmäinen kieros alkoi kello 16:45 ja toinen kierros kello 20:15 paikallista aikaa.


text: Alppihiihdon maailmancup kausi 2013–2014 oli nähnyt kuusi pujottelua: Shiffrin oli voittanut kolme, Schild kaksi ja Ruotsiin Frida Hansdotter viimeisen kilpailun ennen olympialaisia. Kilpailusta ennakoitiin 18-vuotiaan Shiffrinin ja 32-vuotiaan Schildin välistä kamppailua.


text: Taistelun lähtökohdat olivat selvät: Shiffrin oli voittanut maailmanmestaruuden 2013 ja pujottelun maailmancupin kaudella 2012–2013, kun taas Schild oli voittanut maailmanmestaruuden 2011 ja pujottelun maailmancupin kausina 2010–2011 ja 2011–2012. Schild oli kuluneen kauden aikana ohittanut Vreni Schneiderin eniten pujottelukilpailuja voittaneena naisena.


title: Coelho

text: Coelho on muun muassa seuraavien sukunimi:


title: Mummu (jumala)

text: Mummu on mesopotamialainen jumala. Hän on alkujumala Apsun neuvonantaja. Ea voitti molemmat ja riisui sen jälkeen Mummulta tämän jumalallisen loiston.


title: Mummu (jumala)

text: Babylonialainen luomistaru Enūma Eliš kertoo, kuinka alkujumalat, makean veden Apsu ja suolaisen veden Tiamat, luovat nuoremmat jumalat. Apsu kuitenkin hermostuu vilkkaisiin ja eloisiin nuorempiin jumaliin ja aikoo tuhota heidät. Jumalista nuorin ja ovelin Ea saa vihiä suunnitelmista, loihtii Apsun uneen ja tappaa tämän sekä sieppaa Mummun. Ea laittaa Mummulle nenärenkaan ja pitää tätä vankinaan.


title: Karjalainen Nuorisoliitto

text: Karjalainen Nuorisoliitto on karjalaisen ja karjalaisuudesta kiinnostuneen nuorison valtakunnallinen harrastus- ja kulttuurijärjestö. Se on perustettu vuonna 1980, ja sillä on lähes 30 jäsenseuraa ympäri maata. Liitto järjestää kursseja, tapahtumia ja matkoja luovutettuun Karjalaan. Liiton toimipaikka on Kalevala Kartanossa Helsingin Pitäjänmäessä.


title: Karjalainen Nuorisoliitto

text: Tuunaa mun perinne on alkujaan Karjalaisen Nuorisoliiton valokuvahaaste, johon he haastoivat osallistujia mukaan, kun suomalainen kansallispuku täytti 130 vuotta 5.8.2015. Karjalainen nuorisoliitto haastoi osallistujia tuomaan ja tuunaamaan perinnettä nykyaikaan ja jakamaan aiheeseen liittyviä kuvia sosiaalisessa mediassa aihetunnisteella #tuunaamunperinne. Tuunaa mun perinne tarkoittaa myös esimerkiksi kansallispuvun osan tai osien käyttämistä osana muuta pukeutumista sekä kansallispukujen materiaaleihin, kaavoituksiin ja tekniikoihin jollakin tapaa perustuvia kokonaan uusia tuotteita. Kaikki kansallispukuja käyttävät eivät pidä kansallispukujen yhdistämistä muuhun pukeutumiseen sopivana kun taas toisten mielestä kysymys on perinteen pitämisestä elävänä.


title: August Alho

text: August Aleksander Alho, sukunimi vuoteen 1887 "Johansson" (12. elokuuta 1867 Turku – 9. elokuuta 1938 Helsinki) oli suomalainen opettajaseminaarin johtaja ja oppikirjojen tekijä.


title: August Alho

text: Alhon vanhemmat olivat muurari, vuokraaja August Wilhelm Johansson ja Fredrika Palm. Hän pääsi ylioppilaaksi Turun yksityislyseosta 1887 ja valmistui Helsingin yliopistosta filosofian kandidaatiksi 1890.


title: August Alho

text: Alho oli Rauman opettajaseminaarissa lehtori 1900–1913 ja seminaarin johtaja 1913–1934. Hän toimi myös Rauman yhteislyseon opettajana ja rehtorina 1909–1913. Lisäksi hän toimi raumalaisen Länsi-Suomi-lehden avustajana ja toimittajana 1906–1932. Alho oli Rauman kaupunginvaltuuston jäsen 1908–1922 ja puheenjohtaja 1920–1922.


title: August Alho

text: August Alho oli naimisissa vuodesta 1896 Hanna Elisabet Blomqvistin kanssa. Heidän poikansa oli filosofian tohtori, Suomen Pankin osastopäällikkö Keijo Alho.


title: Bol (Tšad)

text: Bol on kaupunki Tšadissa. Se sijaitsee osittain kuivuneen Tšadjärven rannalla 330 kilometriä N’Djamenasta maanteitse pohjoiseen. Kaupungissa on 36 000 asukasta (vuonna 2009, väestönlaskenta).


title: Bol (Tšad)

text: Kaupunki on Lacin alueen hallinnollinen keskus. Seudun asukkaat ovat etupäässä budumoja, kanureja ja kanembuja.


title: Vanadiini(IV)kloridi

text: Vanadiini(IV)kloridi eli vanadiinitetrakloridi (VCl) on vanadiinin ja kloorin muodostama epäorgaaninen yhdiste. Yhdistettä käytetään orgaanisen kemian synteeseissä, muiden vanadiiniyhdisteiden valmistukseen ja tekstiilien värjäyksessä.


title: Vanadiini(IV)kloridi

text: Huoneenlämpötilassa vanadiini(IV)kloridi on punaisenruskeaa nestettä. Yhdiste reagoi hyvin helposti veden kanssa ja hydrolysoituu. Yhdiste on epästabiili ja hajoaa hitaasti vanadiinitrikloridiksi ja klooriksi. Vanadiini(IV)kloridi liukenee orgaanisiin liuottimiin, kuten etanoliin, dietyylieetteriin ja asetoniin. Se myös muodostaa komplekseja esimerkiksi pyridiinin kanssa. Yhdiste on myrkyllistä.


title: Vanadiini(IV)kloridi

text: Vanadiini(IV)kloridia valmistetaan klooraamalla vanadiinia, vanadiinikarbidia, vanadiinikarbonitridia tai vanadiinisilisidia. Yhdistettä käytetään valmistettaessa muita vanadiiniyhdisteitä, orgaanisen kemian synteeseissä fenolien hapettavissa kytkentäreaktioissa ja fiksatiivina tekstiilien värjäyksessä.


title: Kamenno sarce

text: Kamenno sarce () bulgarialaisen pop-folk -laulaja Lijanan esikoisalbumi, joka julkaistiin 19. marraskuuta 1998.


title: Colgado de un sueño

text: Colgado de un sueño on Serafín Zubirin esittämä kappale, jolla hän edusti Espanjaa vuoden 2000 Eurovision laulukilpailussa Ruotsin Tukholmassa.


title: Colgado de un sueño

text: Kappale sijoittui Euroviisuissa 24. maan joukosta sijalle 18. 18 pisteellä.


title: Dile que la quiero

text: Dile que la quiero on David Civeran esittämä kappale, jolla hän edusti Espanjaa vuoden 2001 Eurovision laulukilpailussa Tanskan Kööpenhaminassa.


title: Dile que la quiero

text: Kappale sijoittui Euroviisuissa 23. maan joukosta sijalle 6. 76 pisteellä.


title: Tšekin presidentinvaali 2018

text: Tšekin presidentinvaali 2018 järjestettiin tammikuussa 2018 Tšekin tasavallassa. Ensimmäinen kierros järjestettiin 12.–13. tammikuuta, jossa kukaan ehdokkaista ei saanut yli 50 prosenttia äänistä, joten järjestettiin toinen kierros 26.–27. tammikuuta. Toisella kierroksella vastakkain olivat istuva presidentti, Venäjä-mielinen ja EU-vastainen Miloš Zeman SPO-puolueesta ja sitoutumattomana pyrkinyt keskustaliberaali Jiří Drahoš, joka olisi halunnut Tsekin sitoutuvan tiiviimmin EU:hun. Zeman voitti 51,4 prosentin ääniosuudella.


title: San Francisco de Asis (1767)

text: San Francisco de Asis oli Espanjan laivaston vuonna 1767 vesille laskettu 74-tykkinen San Juan Nepomuceno-luokan kaksikantinen linjalaiva.


title: San Francisco de Asis (1767)

text: Jorge Juanin suunnittelema alus tilattiin kuninkaalliselta telakalta Guarnizosta. Alus laskettiin vesille 1767.


title: San Francisco de Asis (1767)

text: Alus päällikkönään Alonso de Torres y Guerra kohtasi 25. tammikuuta 1797 Cádizinlahdella Britannian kuninkaallisen laivaston George Stewartin johtaman laivueen, johon kuului kolme viidennen luokan fregattia ja kuudennen luokan korvetti. Alus kuitenkin kykeni välttämään vauriot ja pääsemään Cádiziin.


title: San Francisco de Asis (1767)

text: Aluksen päällikkönä oli Ferrolissa vuonna 1805 Don Luis de Florès. Alus liitettiin Villeneuven ranskalais-espanjalaiseen vasta aluksen oltua Ferrolissa telakalla, missä korjattiin sen 22. heinäkuuta taistelussa saamia vaurioita. Alus lähti 8. elokuuta yhdeksän muun espanjalaisaluksen kanssa Ferrolista Villeneuven laivastoon saapuen Cádiziin yksitoista päivää myöhemmin.


title: San Francisco de Asis (1767)

text: Alus lähti 19. lokakuuta yhdistetyn laivaston kanssa Välimerelle. Alus kuului kontra-amiraali Dumanoir Le Pelleyn etuosastoon, jossa se purjehti seitsemäntenä. Aluksen edellä purjehti "Mont Blanc" ja perässä "San Agustín". Taistelun alkaessa alus vaihtoi laukauksia "HMS Britannian" kanssa. Alus jatkoi etuosaston mukana purjehdustaan pohjoiseen ja niiden oli vaikea kääntyä palatakseen taisteluun. Lopulta "San Agustin" ja "San Francisco de Asis" onnistuivat ja niiden vanavedessä tuli "Rayo". Kolme espanjalaisalusta kohtasi "HMS Leviathanin" johtaman kuuden aluksen osaston. Välttääkseen taistelua espanjalaiset suuntasivat itään pois taistelun keskuksesta. Viideltä iltapäivällä Dumanoir käski osastonsa irtautua ja suunnata Cádiziin. Lopulta "San Francisco de Asis", "Argonauta", "Montañés", "Rayo", "Héros" ja Dumanoirin lippulaiva "Indomptable" saapuivat Cádiziin. Vaikka "San Francisco de Asis" selvisi taistelusta lähes vaurioitta sen miehistöstä sai surmansa viisi ja kaksitoista haavoittui.


title: San Francisco de Asis (1767)

text: Alus lähti taistelua seuranneesta myrskystä huolimatta merelle 23. lokakuuta yhdessä kommodori Cosmao-Kerjulien'n laivueen mukana. Laivueen tehtävänä oli vallata takaisin menetettyjä aluksia. Sataman ulkopuolella länsiluoteisen tuulen puhaltaessa laivue valtasi takaisin "Santa Anan" ja "Neptunon". Myrsky pakotti kuitenkin "San Francisco de Asisin" laskemaan ankkurin. Raskaat myrskyaallot pieksivät jatkuvasti alusta ja aluksen ankkuri petti lopulta. Alus ajautui maihin Cádizinlahdella hajoten kappaleiksi.


title: Haapajärven ja Reisjärven kansallispuku

text: Haapajärven ja Reisjärven kansallispuku on maantieteellisesti Pohjois-Pohjanmaalainen kansallispuku, koska sen käyttöalueita ovat Haapajärvi ja Reisjärvi. Kulttuurillisesti puku on kuitenkin Keski-Pohjanmaalainen, koska Haapajärvi ja Reisjärvi kuuluivat kansanpukujen aikaan silloiseen Kalajoen pitäjään. Puvun esikuva-aineisto on laajasti pohjalainen; puku perustuu muun ohella perukirja-aineistoon ja C.P. Elfströmin Oulussa maalaamaan akvarelliin vuodelta 1808. Haapajärven ja Reisjärven naisen kansallispuvusta on kaksi eri versiota: tarkistamaton ja kokonaan uusi mallipuku. Haapajärven ja Reisjärven miehen kansallispukua ei ole.


title: Haapajärven ja Reisjärven kansallispuku

text: Puvun tilasivat Haapajärvi-Seura ja Reisjärven kotiseutuyhdistys. Vuonna 1968 julkaistun puvun suunnittelivat Annikki Vormala ja Hilkka Vilppula, pukuun kuuluvat punasävyinen hame, punaruskea liivi, siniharmaa valkoraitainen esiliina, koppamyssy, paljinsolki, avainkoukku ja kaulukseton kimononuttu.


title: Haapajärven ja Reisjärven kansallispuku

text: Yllä mainitu Haapajärven ja Reisjärven kansallispuku on koottu kokonaan uudelleen vuonna 1997 Keski-Pohjanmaan nuorisoseura ry:n pyynnöstä. Puvun ohjeita ja tarvikkeita myy Haapajärven käsityökeskus. Keski-Pohjanmaan nuorisoseura vuokraa pukua. Puku on seuraavanlainen:


title: Haapajärven ja Reisjärven kansallispuku

text: Päähine on aikuisilla naisilla tykkimyssy. Koppa on päällystetty kermanvärisellä kirjotulla silkillä. Pitsi on frimodiglai-tyyppinen nyplätty pitsi. Tytön päähine on punainen silkkinauha.


title: Haapajärven ja Reisjärven kansallispuku

text: Paita on pellavaa tai puolipellavaa, yksinkertainen kansanomainen T-paita


title: Haapajärven ja Reisjärven kansallispuku

text: Hame on myötälaskostettu ja sen voi tehdä kolmesta erilaisesta kankaasta: samoista kankaista kuin röijyissä tai mustasta kamlotista.


title: Haapajärven ja Reisjärven kansallispuku

text: Esiliinoja on neljä erilaista: valkoinen, vihreä raski, mustakuvioinen painettu ja kuviolliseksi kudottu musta silkki.


title: Haapajärven ja Reisjärven kansallispuku

text: Röijy suljetaan neuloilla, se on kimonohihainen ja flammukuvioista kapearaitaista parkkumia. Värivaihtoehdot ovat musta- tai punavoittoinen.


title: Haapajärven ja Reisjärven kansallispuku

text: Asusteisiin kuuluu silkkihuivi. Sukat ovat punaiset tai vihreät; joko käsinkudotut villaiset vikkelisukat tai teollisesti valmistetut sileäneuleiset villa- tai puuvillasukat. Jalkineet ovat mustat avokkaat tai nauhakengät.


title: Talvisodan kansallinen muistomerkki

text: Talvisodan kansallinen muistomerkki eli Valon tuoja on Helsingin Kasarmitorilla sijaitseva teräspatsas, joka valmistui vuonna 2017. Muistomerkki on kuvanveistäjä Pekka Kauhasen suunnittelema noin 10 metriä korkea sotilas. Se on Suomen suurin teräspatsas. Kauhanen voitti kulttuuriministeriön järjestämän suunnittelukilpailun vuonna 2013.


title: Talvisodan kansallinen muistomerkki

text: Veistos koostuu pallolla seisovasta sotilaasta. Pallon sisällä on 105 valokuvaa, jotka edustavat 105 päivää kestänyttä sotaa. Teos on 10,6 metriä korkea, ja painaa 6 000 kiloa. Muistomerkki symboloi talvisodan tapahtumia ja sen vaikutuksia kulttuuriin. Sotilaan univormu on täynnä reikiä, esittääkseen sekä vahvuutta että voimattomuutta.


title: Talvisodan kansallinen muistomerkki

text: Patsaan valmistus kesti viisi vuotta ja maksoi noin 1,5 miljoonaa euroa. Alun perin työn piti olla valmis vuonna 2015 talvisodan päättymisen 75-vuotisjuhlaan, mutta työ valmistui vasta vuonna 2017. Sotaveteraaneja sekä presidentit Tarja Halonen ja Sauli Niinistö, osallistuivat avajaisiin 30. marraskuuta 2017. Muistomerkin suojelija presidentti Martti Ahtisaari sytytti valot patsaaseen.


title: The Good Place

text: The Good Place on yhdysvaltalainen fantasia- ja komediasarja, jonka on luonut Michael Schur. Sarja sai ensi-iltansa 19. syyskuuta 2016 NBC:llä.


title: The Good Place

text: Sarja keskittyy Eleanor Shellstropiin (Kristen Bell), naiseen, joka herää tuonpuoleisessa paikkaan, joka on tarkoitettu hyville ihmisille. Hän tajuaa, että hänet on lähetetty sinne vahingossa, joten hän yrittää piilottaa moraalisesti epätäydellistä käyttäytymistään ja yrittää tulla paremmaksi ihmiseksi.


title: Räisälän kansallispuku

text:
Räisälän kansallispuku on vanhin suomalaisista kansallispuvuista, sillä Suomalaisen Tyttökoulun oppilaat valmistivat sitä jo vuonna 1884 museoon taltioidun kansanpuvun mukaan. Räisälästä on myös taltioitunut kansanpuvun huntu, jonka käyttäjä oli räisäläinen Katri Haikonen, omaa sukuaan Teperi (1861–1944). Räisälän puku on karjalainen kansallispuku.
Puvussa on musta hame ja liivi, joiden malli on Räisälän kansanpuvusta, liiviä reunustaa punainen villanyöri, esiliinassa on hopeanharmaat nyytinkipitsit, päähine on suurhuntu, jossa on yhdistävä reikäommel. Hunnusta riippuvat kahdeksalla langalla palmikoidut nauhat. Räisälän pukuun kuuluu myös hopeinen paljinsolki. Räisälän pukua ei ole tarkistettu, ja siksi valmistettujen pukujen yksityiskohdat eroavat toisistaan. Puvun ohjeita ja tarvikkeita myy Suomen perinnetekstiilit Oy.


title: Nigerin sotilasalue

text: Nigerin sotilasalue () oli siirtomaa-alue Ranskan Länsi-Afrikassa vuosina 1904–1920. Se käsitti nykyisen Nigerin valtion.


title: Nigerin sotilasalue

text: Ranskalaisten ensimmäiset tukikohdat nykyisen Nigerin alueella olivat Say vuonna 1897 ja Zinder vuonna 1899. Ensimmäinen hallintoalue oli vuonna 1900 perustettu Ranskan Länsi-Afrikan kolmas sotilasalue, jonka keskuksena toimi Zinder. Alue käsitti Nigerjoen vasemman rannan Saysta Tšadjärvelle. Vuonna 1904 siihen liitettiin Aïrvuoristo.


title: Nigerin sotilasalue

text: Ylä-Senegalin ja Nigerin alaisuuteen kuulunut Nigerin sotilasalue muodostettiin vuonna 1904 Ranskan Länsi-Afrikan ensimmäisestä eli Timbuktun ja kolmannesta eli Zinderin sotilasalueesta. Se jakautui Niameyn, Timbuktun ja Zinderin alueisiin ("région"), joista jokaiseen kuului kolme piiriä ("cercle"). Sotilasalueen hallinnollinen keskus oli Niamey. Sen komentajana toimi Ylä-Senegalin ja Nigerin varakuvernöörin alainen komendantti.


title: Nigerin sotilasalue

text: Timbuktun alue ja Gaon piiri liitettiin vuoden 1911 alussa Nigerin sotilasalueesta Ylä-Senegaliin ja Nigeriin. Seuraavan vuoden alussa voimaan tullut asetus erotti sotilasalueen Ylä-Senegalista ja Nigeristä ja asetti sen suoraan Ranskan Länsi-Afrikan kenraalikuvernöörin alaisuuteen. Alueen hallinnollinen keskus siirrettiin samalla Zinderiin.


title: Nigerin sotilasalue

text: Sotilasalue muutettiin "territoire du Niger" -nimiseksi siviilialueeksi vuoden 1921 alussa. Vuoden 1922 kesäkuussa siitä tuli Ranskan Länsi-Afrikan kenraalikuvernöörin alaisen varakuvernöörin johtama autonominen Nigerin siirtomaa.


title: Kari Immonen

text: Kari Jari Immonen (s. 22. elokuuta 1967 Turku) on suomalainen taidemuseon johtaja.


title: Kari Immonen

text: Kari Immonen syntyi Kalevi Immosen ja Raakel Sahimäen perheeseen. Hänen puolisonsa vuodesta 2000 on kuvataiteilija Kati Luukkanen. Immonen valmistui filosofian maisteriksi Turun yliopistosta 1997. Hän toimi Wäinö Aaltosen museon näyttelysihteerinä 1997–2000 ja näyttelyamanuenssina 2000–2005. Pohjoismaisen nykytaideinstituutti Nordic Institute for Contemporary Artin kuraattorina Immonen työskenteli 2000–2002. Hän oli Turun taidemuseon vs. museonjohtaja 2005–2006, museon johtajaksi hänen nimitettiin vuonna 2006.


title: Serbian kansalliskirjasto

text: Serbian kansalliskirjasto (, ) on Serbian pääkaupungissa Belgradissa toimiva maansa kansalliskirjasto.


title: Serbian kansalliskirjasto

text: Kansalliskirjasto perustettiin vuonna 1832.


title: Tuntokarva

text: Tuntokarvat ovat monilla nisäkkäillä kuonossa, muualla naamassa tai muualla kehossa olevia karvoja, joilla eläin saa tietoa ympäristöstään. Naaman tuntokarvoja eli naamakarvoja tai viiksiä kutsutaan biologiassa sierainkarvoiksi ("vibrissa").


title: Tuntokarva

text: Tuntokarvat ovat yleensä melko jäykkiä orvaskeden sarveismuodostumia. Niiden juurta ympäröivän karvatupen yhteydessä on hermosoluja, jotka reagoivat vähäiseenkin liikkeeseen. Kun karvaa kosketetaan, hermosolut välittävät siitä tiedon keskushermostoon.


title: Tuntokarva

text: Tuntokarvojensa avulla eläin voi esimerkiksi määrittää pintojen ominaisuuksia, hahmottaa tilaa ja liikkua vedessä. Joskus tuntokarva korvaa eläimen näköaistin puutteita. Hämärässä ja pimeässä liikkuvat lajit aistivat tuntokarvoillaan kuljettavan reitin, sen ulottuvuudet ja mahdolliset esteet. Vedessä elävät nisäkkäät kuten hylkeet käyttävät viiksiään myös kalaparvien paikantamisessa. Kissat käyttävät naamakarvojaan ilmeisesti ainakin mittaamaan kulkuaukkojen kokoja. Ne pystyvät viiksillään myös aistmaan saaliseläimen liikkeestä lähtevät ilmavirtaukset. Viikset toimivat myös osana kissan elekieltä.


title: TUL:n jalkapallomestaruuskilpailut 1921

text: TUL:n jalkapallomestaruuskilpailut 1921 olivat toiset Työväen Urheiluliiton jalkapallomestaruuskilpailut.


title: TUL:n jalkapallomestaruuskilpailut 1921

text: Kilpailut käytiin karsintajärjestelmällä, jossa joukkue putosi kilpailusta tappion kärsittyään. Alkuerät suoritettiin alueellisesti.


title: TUL:n jalkapallomestaruuskilpailut 1921

text: Helsingistä oli mukana myös Helsingin Ponnistus, mutta sen otteluista ei ole tietoa. (Ohjelman mukaan 29.8. Kalervo-Ponnistus).


title: San Agustín (1769)

text: San Agustín oli Espanjan laivaston vuonna 1769 vesille laskettu 74-tykkinen San Juan Nepomuceno-luokan kaksikantinen linjalaiva.


title: San Agustín (1769)

text: Jorge Juanin suunnittelema alus tilattiin kuninkaalliselta telakalta Guarnizosta. Alus laskettiin vesille 1769.


title: San Agustín (1769)

text: Ennen vuotta 1800 alus lähinnä saattoi saattueita Kuuban, Länsi-Intian sekä Etelä-Amerikan ja Espanjan välillä sekä toisinaan Välimerellä. Alus osallistui ensimmäiseen varsinaiseen sotatoimeensa kesäkuussa 1800, kun se liitettiin Ferrolissa amiraali Mazzaredon laivastoon. Kontra-amiraali Sir John Borlase Warrenin komentaman Britannian kuninkaallisen laivaston osasto hyökkäsi Ferroliin kenraaliluutnantti Sir James Pulteneyn johtamien maajoukkojen tukemana elokuun lopulla, mutta kaupungin valtaus ja Mazzaradon laivaston tuhoaminen epäonnistuivat.


title: San Agustín (1769)

text: Aluksen päälliköksi tuli Don R. Topete ja se osallistui 12. heinäkuuta 1801 kontra-amiraali Sir James Saumarezin laivaston hyökkäyksen torjuntaan Algerissa. Taistelussa yhdistetyn laivaston espanjalaisia komensi vara-amiraali Moreno ja ranskalaisia kontra-amiraali Linois.


title: Spektrum rf

text: Spektrum rf on vuonna 1933 perustettu, Helsingin yliopiston Matemaattis-Luonnontieteellisen tiedekunnan ruotsinkielisten opiskelijoiden ainejärjestö. Spektrumin jäsenet käyttävät pinkkejä haalareita.Viralliset kotisivut (ruotsiksi), viitattu 27.1.2018


title: Patrick Labyorteaux

text: Patrick Labyorteaux (s. 22. heinäkuuta 1965 Los Angeles, Yhdysvallat) on yhdysvaltalainen näyttelijä.


title: Patrick Labyorteaux

text: Patrick Labyorteaux aloitti uransa vuonna 1973. Hän on näytellyt muun muassa televisiosarjoissa "Pieni talo preerialla", "Kunnian miehet" ja "NCIS Rikostutkijat" sekä elokuvissa, kuten "Villiä hurjempi länsi" (1974), "Koulunkoukkuja" (1987), "Yes Man" (2008) ja "" (2011) .


title: Patrick Labyorteaux

text: Patrick Labyorteaux'n veli Matthew Laborteaux on myös näyttelijä.


title: Kotiniini

text: Kotiniini kuuluu pyridiinialkaloideihin ja on nikotiinin pääasiallinen aineenvaihduntatuote. Kotiniinin kemiallinen kaava on CHNO ja CAS-numero 486-56-6. Kotiniinia käytetään indikaattorina tupakansavulle altistumiselle.


title: Kotiniini

text: Kotiniinia esiintyy papaijan ("Carica papaya") lehdissä.


title: Say (Niger)

text: Say on kaupunki, kunta ja Sayn departementin hallinnollinen keskus Tillabérin alueella Nigerissä. Se sijaitsee Nigerjoen varrella 60 kilometriä maan pääkaupungista Niameysta kaakkoon. Kunnassa on 70 200 asukasta (vuonna 2017, arvio).


title: Say (Niger)

text: Suufiopettaja Mamane Diobon vuonna 1825 perustama Say oli 1800-luvulla tärkeä fulbejen poliittinen ja uskonnollinen keskus. Ranskalaiset miehittivät sen vuonna 1897. Kaupunki on sittemmin menettänyt merkitystään, mutta vuonna 1957 sinne avattiin Nigerin ensimmäinen madrasa ja vuonna 1986 islamilainen yliopisto.


title: Say (Niger)

text: Sayhin on päällystetty maantieyhteys Niameysta. Siellä pidetään matkailijoiden suosimat värikkäät perjantaimarkkinat. Lähistöllä sijaitsee W-kansallispuisto ja rautamalmiesiintymiä.


title: Madame Monsieur

text: Madame Monsieur on vuonna 2013 perustettu ranskalainen yhtye, jonka muodostavat Émilie Satt ja Jean-Karl Lucas. Yhtye edusti Ranskaa vuoden 2018 Eurovision laulukilpailussa kappaleella ”Mercy”.


title: Madame Monsieur

text: 4. marraskuuta 2016 Madame Monsieur julkaisi ensimmäisen studioalbuminsa nimeltä "Tandem". Albumiin kuuluu singlet "You Make Me Smile", "Égérie", "See Ya", "Morts ou vifs", "Partir" ja "Tournera". 1. tammikuuta 2018 he vahvistivat osallistumisensa "Destination Eurovision 2018" -kilpailuun (Kilpailu jossa valittiin Ranskan vuoden 2018 euroviisuedustaja ja -kappale) kappaleella "Mercy". Kappale kertoo "Mercy" nimisestä tytöstä joka on syntynyt keskelle Euroopan pakolaiskriisiä. He esiintyivät kilpailun toisessa semifinaalissa, joka kuvattiin 9. tammikuuta 2018 ja joka lähetettiin televisiossa 20. tammikuuta 2018. Semifinaalissa he esittivät cover-version Mylène Farmerin "Désenchantéen" ja oman euroviisukappaleensa "Mercyn". Semifinaalissa he pääsivät finaaliin asti. Semifinaalin tulokset päättivät ranskankielinen raati sekä kansainvälinen raati. 27. tammikuuta 2018 he voittivat finaalin 186 pisteellä ja näin ollen edustivat Ranskaa vuoden 2018 Eurovision laulukilpailussa Lissabonissa, Portugalissa.


title: Madame Monsieur

text: The Huffington Post sekä Wiwibloggs kuvailevat Madame Monsieurin musiikkityylin muistuttavan "Christine and the Queensin" musiikkityyliä.


title: Madame Monsieur

text: Émilie ja Jean-Karl menivät naimisiin vuonna 2015.


title: Mercy (Madame Monsieurin kappale)

text: Mercy on ranskalaisen yhtyeen Madame Monsieurin esittämä kappale, jolla yhtye edusti Ranskaa vuoden 2018 Eurovision laulukilpailussa.


title: Mercy (Madame Monsieurin kappale)

text: Kappaleen ovat säveltäneet ja sanoittaneet yhtyeen jäsenet Émilie Satt ja Jean-Karl Lucas. Kappale perustuu tositapahtumiin ja kertoo tyttövauvasta nimeltä Mercy, joka syntyi nigerialaisessa pakolaislaivassa Välimerellä keskellä Euroopan pakolaiskriisiä.


title: Mercy (Madame Monsieurin kappale)

text: Kappale kilpaili Euroviisujen finaalissa, jossa se sai 173 pistettä ja saavutti sijan 13.


title: Franjo Krežma

text: Franjo Krežma (2. syyskuuta 1862 Osijek, Itävallan keisarikunta – 15. kesäkuuta 1881 Frankfurt am Main, Saksan keisarikunta), joka tunnetaan saksankielisissä maissa myös nimellä Franz Krezma, oli kroatialainen viulisti ja säveltäjä.


title: Franjo Krežma

text: Krežma syntyi Osijekissa, Itävallan keisarikunnassa (nykyään osa Kroatiaa) vuonna 1862. Hän osoitti suurta kiinnostusta musiikkia kohtaan jo varhaisessa lapsuudessaan. Hänen lahjakkuutensa viulunsoitossa oli selvää ja nuori Krežma keräsikin mainetta viuluvirtuoosina kotikaupungissaan. Muutettuaan Zagrebiin häntä alkoi opettaa viulisti, säveltäjä ja kapellimestari Đuro Eisenhuth. Kahdeksanvuotiaana Krežma esiintyi ensimmäisen kerran julkisessa konsertissa pianistisiskonsa Ankan kanssa 10. elokuuta 1870 Sisakissa. Itävaltalainen säveltäjä Leopold A. Zellner huomasi hänen kykynsä ja Krežma pääsi kaikkien aikojen nuorimpana oppilaana sisään Wienin konservatorioon Itävaltaan. Pian tämän jälkeen Krežma alkoi jo säveltää ja valmistui konservatoriosta 12-vuotiaana kesällä 1875.


title: Franjo Krežma

text: Valmistuttuaan Krežma alkoi uransa Euroopassa, edelleen sisarensa tukemana. Hän oli jo 16-vuotiaana tunnettu ja erittäin ihailtu useissa kaupungissa eri puolilla Eurooppaa, muun muassa Roomassa, Prahassa, Genovassa, Pariisissa ja Venetsiassa. Vuonna 1879, niin ikään 16-vuotiaana, hänestä tuli konserttimestari Benjamin Bilsen orkesterissa "Bilse' sche Kapelle", josta muodostui seuraavina vuosina Berliinin filharmonikot.


title: Franjo Krežma

text: Konserttinsa jälkeen Frankfurtissa, Saksassa 6. kesäkuuta 1881, Krežmalla todettiin sisäkorvan tulehdus, joka kehittyi seuraavina päivinä aivokalvontulehdukseksi. Myöhästyneen leikkauksen jälkeen hän ei koskaan palannut tajuihinsa ja kuoli 15. kesäkuuta vain 18-vuotiaana.


title: Franjo Krežma

text: Franjo Krežma oli hyvin arvostettu monien kuuluisten muusikkojen, kuten Giuseppe Verdin, Henry Vieuxtempsin ja Franz Lisztin, toimesta. Krežman kotitalossa syttyi tulipalo joitakin vuosia hänen kuolemansa jälkeen, joka tuhosi osan hänen sävellyksistään, sekä hänen arvokkaan viulunsa. Hänen tulipalon jälkeen jäljelle jäänet työnsä sisältävät yhden sinfonian, kolme alkusoittoa, useita marsseja, orkesterille sävellettyjä tansseja, muutamia teoksia jousikvartetille ja joitakin kappaleita viululle.


title: Franjo Krežma

text: Nykyään hänen mukaansa on nimetty peruskoulu ja nuorille jousisoittajille tarkoitettu festivaali kotikaupungissaan Osijekissa. Krežman muistomerkki, jonka on veistänyt Vanja Radauš, sijaitsee kaupungin keskustassa.


title: Franjo Krežma

text: "Rêverie viululle ja orkesterille As-duurissa" (1880)


title: Mineon vastaanottokeskus

text: Mineon vastaanottokeskus eli Cara di Mineo (Centro di Accoglienza per Richiedenti Asilo di Mineo)) on Mineossa, Italian Sisiliassa sijaitseva vastaanottokeskus turvapaikkaa hakeville. Se sijaitsee syrjäisessä laaksossa kuuden kilometrin päässä Mineon keskustasta ja 40 kilometrin eli reilun tunnin ajomatkan päässä Välimeren rannikosta ja rannikkokaupunki Cataniasta. Keskus on Italian valtion rahoittama ja yksityisen Sisifo-yrityksen ylläpitämä.


title: Mineon vastaanottokeskus

text: Vastaanottokeskus perustettiin 22. maaliskuuta 2011 entiseen Yhdysvaltain armeijan tukikohtaan. Punainen Risti johti keskusta 18. lokakuuta 2011 asti, jolloin se myytiin Sisifolle.


title: Mineon vastaanottokeskus

text: Vuosina 2015 ja 2016 Mineon keskus oli Euroopan suurin vastaanottokeskus; siellä asui 3200 – yli 4000 asukasta.


title: Mineon vastaanottokeskus

text: Heinäkuussa 2017 keskuksessa asui 400 turvapaikanhakijaa. Turvapaikanhakijoita oli eniten Nigeriasta, Bangladeshista, Guineasta ja Norsunluurannikolta.


title: Mineon vastaanottokeskus

text: Vuonna 2011 Mineon vastaanottokeskuksessa oli paikkoja enimmillään 1500 henkilölle ja siellä asui Euroopan parlamentin valtuuskunnan mukaan 1300 ihmistä. Työntekijöitä oli noin 150, joista kuusi oli tulkkeja. Keskus koostui kahdelle vyöhykkeelle rakennetuista taloista, joista toisessa asui enimmäkseen englanninkielisiä ja toisessa ranskankielisiä ihmisiä. Jokaisessa talossa oli kolme huonetta, joissa kussakin asui kaksi henkeä, eli kuusi ihmistä taloa kohti. Asukkaiden käytössä oli kylpyhuone ja huonekaluton olohuone, mutta ei sanomalehtiä, televisiota tai nettiä. Asukkailla oli vaaleilla valitut edustajat ja heille tarjottiin EU-parlamentin valtuuskunnan mukaan ammatillista koulutusta, kielikoulutusta ja kotouttamistoimia. Keskuksesta pääsi matkustamaan päivittäin Mineon keskustaan ja kahdesti viikossa Cataniaan. Keskuksen sisällä oli kauppa, josta sai ostaa tavaroita tarjotuilla lahjakorteilla.


title: Mineon vastaanottokeskus

text: Viranomaisten mukaan turvapaikkahakemusten käsittelyaika oli nopeutunut, hakijoita kuultiin 45 vuorokauden kuluessa ja sen jälkeen vastauksen saaminen kesti 1–2 kuukautta.


title: Mineon vastaanottokeskus

text: Punainen risti jatkoi terveyspalvelujen tarjoamista keskuksen siirryttyä yksityisomistukseen vuonna 2011. Myös YK:n pakolaisjärjestö toimi keskuksessa. Yksi turvapaikkakomitean osasto toimi keskuksessa ja toinen Mineon keskustassa.


title: Mineon vastaanottokeskus

text: Vuonna 2015 vastaanottokeskuksessa oli paikkoja 2000 henkilölle. Heinäkuussa 2015 keskus oli ylitäynnä: siellä asui 3200–4000 turvapaikanhakijaa. Turvapaikkakäsittelyn laillinen enimmäiskesto eli 35 vuorokautta venyi puoleentoista vuoteen. Vastoin lakia asukkaille ei annettu julkisia terveydenhuoltopalveluja, muuta psykologista apua tai lakineuvontaa. Keskuksessa ei noudatettu lakia. Väkivaltaa esiintyi usein. Asukkaat joutuivat elämään toimettomina. Suurella osalla asukkaista oli mielenterveysongelmia, kuten traumoja.


title: Mineon vastaanottokeskus

text: Vastaanottokeskuksen vuoden 2016 budjetti oli 70 miljoonaa puntaa. Keskus toimi mafian valvonnassa, tutkimusten mukaan todennäköisesti Mafia Capitale -rikollisjärjestöjen yhteenliittymän, joka on kytköksissä Rooman hallintoon. Keskus oli ympäröity piikkilanka-aidalla, eikä asukkaita päästetty vapaasti poistumaan sieltä. Keskuksessa oli yli 4000 asukasta, mutta tarkkaa asukaslukua ei tiedetty. Mafiaa vastustavat syyttäjät tutkivat, valehdeltiinko asukasmäärä todellisuutta korkeammaksi valtion rahojen väärinkäytön toivossa. Keskukseen ei myöskään ollut laillista sijoittaa alaikäisiä, mutta joku salakuljetti heitä sinne ja myöhemmin eteenpäin pohjoisempiin valtioihin, kuten Saksaan ja Iso-Britanniaan. Mineon keskuksesta epäiltiin tulleen ihmissalakuljetuksen solmukohta. Se oli erittäin täynnä ja huoneissa asui 5–6 ihmistä. Tuli ilmi useita epäilyjä, että keskuksessa myydään seksiä, käytetään huumeita ja käytetään väkivaltaa. Viranomaisten syytettiin myös jättäneen hakijat ilman ruokaa ja antaneen liian vähän vettä, sekä varastaneen alaikäisten vastaanottopäivärahoja. Alaikäisten terveys huononi heidän vastaanottokeskuksessa asumisensa aikana. Kuusi viranhaltijaa oli epäiltynä peruspalvelujen kieltämisestä Mineon turvapaikanhakijoilta. Vastaanottokeskusta ylläpitävä yritys kielsi kaikki olosuhteita ja huonoa kohtelua koskevat ongelmat, ja väitti kaiken olevan laillista ja kunnossa.


title: Mineon vastaanottokeskus

text: Medici per i Diritti Umani -järjestö ("MEDU, "Lääkärit ihmisoikeuksien puolesta"") on tarjonnut keskuksessa viikoittain apua marraskuusta 2014 lähtien. MEDU kerää todisteita pakolaisten epäinhimillisestä kohtelusta ja kidutuksesta ja tarjoaa uhreille ruumiin- ja mielenterveysapua.


title: Júlio Ferreira

text: Júlio Ferreira (s. 24. huhtikuuta 1994) on portugalilainen taekwondon Euroopan-mestari.


title: Júlio Ferreira

text: Ferreira saavutti 17-vuotiaiden EM-kilpailuissa pronssia 73 kg:n painoluokassa 2011. Hän voitti 21-vuotiaiden Euroopan-mestaruuden 74-kiloisissa 2012 ja sai samassa sarjassa pronssia 2014.


title: Júlio Ferreira

text: Ferreira saavutti Bakun Euroopan kisoissa 2015 pronssia 80 kg:n painoluokassa. Hän voitti 74-kiloisten Euroopan-mestaruuden Montreux'ssa 2016 kukistettuaan loppuottelussa kroatialaisen Toni Kanaetin pistein 5–3.


title: Júlio Ferreira

text: Ferreira on saavuttanut open-kategorian kilpailuissa yhdeksän turnausvoittoa, kaksi kakkossijaa ja kuusi kolmossijaa.


title: Reisilihas

text: Reisilihas voi tarkoittaa ainakin seuraavia asioita:


title: Janusz Korwin-Mikke

text: Janusz Korwin-Mikke (27. lokakuuta 1942) on puolalainen europarlamentaarikko (MEP). Korwin-Mikke on perustanut puolalaisen euroskeptisen libertaaripuolueen nimeltä Liberty.


title: Janusz Korwin-Mikke

text: Korwin-Mikke oli ehdokkaana Puolan vuoden 2015 presidentinvaaleissa ja lupasi poistaa kaikki tulonsiirrot, laillistaa lapsipornon ja estää naisia äänestämästä. Korwin-Mikken mukaan naisista suurta osaa ei politiikka muutenkaan kiinnosta ja naiset äänestävät useammin hyvinvointivaltion puolesta.


title: Janusz Korwin-Mikke

text: Vuonna 2017 Korwin-Mikke erotettiin Euroopan parlamentista 10 päiväksi ja hän menetti 30 päivän palkan sanottuaan että naiset ovat heikompia, pienempiä ja vähemmän älykkäitä eivätkä ansaitse siksi samaa palkkaa kuin miehet. Korwin-Mikke myös sanoi että sadan parhaan shakinpelaajan joukossa ei ole yhtäkään naista.


title: Papulanvuori

text: Papulanvuori (myös Papulanmäki, , "Gora Papula") on Viipurissa sijaitseva kallioinen mäki, joka kohoaa yli 30 metrin korkeuteen merenpinnasta. Se sijaitsee keskustan pohjoispuolella Papulan kaupunginosassa Papulanlahden rannalla. 1880-luvulta lähtien mäki on tunnettu myös "Papulanpuistona", joka oli toista maailmansotaa edeltävinä vuosina oli kaupunkilaisten suosima virkistys- ja ajanviettopaikka silloisessa Imatran kaupunginosassa. Papulanvuoren huipulla oli muun muassa näkötorni ja kesäravintola sekä vesitorni. Nykyään alueella on televisiomasto, mutta itse puisto on pahasti rapistunut.


title: Papulanvuori

text: Nykyisin Papulanpuistona tunnettu alue kuului keskiajalla silloin vielä Naistenkaivoksi kutsutun Papulan kartanon maihin. Kartanon ensimmäinen tunnettu omistaja oli vuonna 1448 Ruotsin kuninkaaksi kruunattu Viipurin linnaläänin maaherra Kaarle Knuutinpoika Bonde. Kuninkaaksi tultuaan hän lahjoitti Naistenkaivon kartanon Viipurin dominikaaniluostarille, jolta se uskonpuhdistuksen myötä siirtyi Viipurin kaupungille vuonna 1563. Kolmekymmentä vuotta myöhemmin alue mainitaan ensimmäistä kertaa Papula-nimisenä kaupungin laidunmaana. Nimitys on ilmeisesti peräisin dominikaaniluostarin ajoilta, sillä latinankielinen sana ”papula” tarkoittaa kohoumaa.


title: Papulanvuori

text: Papulan kaupunginosa rakennettiin 1800-luvulla, ja samalla Papulavuoresta tuli kaupunkilaisten vapaa-ajanviettopaikka. Yksi tunnetuimmista nähtävyyksistä oli etelärinteellä sijaitseva suuri graniittinen siirtolohkare, jota kutsuttiin nimellä ”sokeritoppa”. Papulanpuisto perustettiin 1886, jolloin maineikas tukholmalainen maisema-arkkitehti Wilhelm Rydberg suunnitteli puiston pankkiiri Wilhelm Burjamin rahoituksella. Vuonna 1888 Papulanvuoren huipulle valmistui arkkitehti Eduard Dippellin suunnittelema puurakenteinen näkötorni. Se korvattiin teräsrakenteisella ”Pilipuu”-lempinien saaneella näkötornilla vuonna 1905. Uudessa 15 metriä korkeassa tornissa oli kaksi katettua näköalatasannetta, joihin johti kierreportaat. Toinen näköalapaikka sijaitsi vuonna 1892 valmistuneen kivirakenteisen vesitornin päällä.


title: Papulanvuori

text: 1900-luvun alussa Suomen Matkailuliitto alkoi kehittämään Papulanvuoren matkailua. Vuonna 1909 huipulle valmistui Uno Ullbergin ja Axel Gyldénin suunnittelema kesäravintola ”Papulan Paviljonki”. Se tuhoutui vuoden 1918 sisällisodan Viipurin taistelun aikana, mutta rakennettiin uudelleen arkkitehti Toivo Löyskän suunnitelmien mukaan 1928. Lisäksi puistossa oli muun muassa kesäteatteri sekä kansanjuhlapaikka ”Huvikallio”, jossa oli esiintymislava. 1900-luvun alkuvuosina Papulanpuisto toimi työväenliikkeen kokoontumispaikkana, jossa järjestettiin mun muassa vappujuhlia. Sisällissodan aikana Papulanmäelle haudattiin taisteluissa kaatuneita punaisen kaartin sotilaita, mutta sodan jälkeen valkoiset avaivat sankarihaudat ja vainajat siirrettiin niin sanottuun koirahautaan.


title: Papulanvuori

text: Mäen pohjoisrinteellä sijaitsevan Papulan urheilukentän rakennustyöt aloitettiin jo vuonna 1913, mutta rahapulan ja sotavuosien aiheuttamien viivästysten vuoksi se valmistui lopullisesti vasta 1921. Papulanvuori tunnettiin myös talviurheilukeskuksena, jossa olivat hyppyrimäki sekä kelkka- ja pujottelurinteet. Norjalaisen insinöörin Robert Pehrssonin suunnitteleman hyppyrimäen avajaiskilpailut järjestettiin maaliskuussa 1909. Vuonna 1910 Papulanvuorella järjestettiin Viipurin kansainvälisten talvikisojen mäkihyppykilpailut, ja 1914 mäkihypyn ensimmäiset SM-kilpailut. Maaliskuussa 1938 Papulavuoren rinteillä pidettiin myös alppihiihdon SM-kilpailut.


title: Papulanvuori

text: Alun perin Viipurin maalaiskuntaan kuulunut alue liitettiin kaupunkiin vuonna 1924. 1920-luvulla Papulanmäelle suunniteltiin alustavasti Viipurin maakunta-arkistoa, joka lopulta rakennettiin Tervaniemeen.


title: Papulanvuori

text: Kun Viipuri talvisodan jälkeen siirtyi Neuvostoliitolle, puistosta tuli aluksi sotilasaluetta, mutta kaupungin siviilihallinto onnistui heinäkuussa 1941 palauttamaan sen entiseen käyttöönsä. Suunnitelmat puiston remontoinnista kuitenkin keskeytyivät elokuussa alkaneen jatkosodan johdosta, jonka taisteluiden aikana sen rakennelmat kärsivät pahoja vaurioita. Sodan jälkeen alue annettiin Neuvostoliiton rautatiehallinnon käytöön ja nimettiin ”Rautatieläisten puistoksi”. Sen kunnossapitoon ei urheilukenttää lukuun ottamatta juurikaan panostettu, minkä vuoksi puisto rapistui vuosikymmenten saatossa pahoin. Teräksisestä näkötornista on nykyään jäljellä vain osia sen jaloista, ja myös vesitorni on raunioitunut. 1970-luvulla Papulanvuoren huipulle rakennettiin televisiotorni. Vuonna 2016 Lokomotiv-stadionina tunnetun urheilukentän ja televisiotornin välisessä maastossa alkoivat Viipurin ja Tammisuon yhdistävän valtatien rakennustyöt, vaikka alue on määritelty kultuuriperintökohteeksi.


title: Heli Jeskanen-Sundström

text: Heli Marjatta Jeskanen-Sundström, o.s. Jeskanen (s. 3. kesäkuuta 1947 Polvijärvi) toimi Tilastokeskuksen pääjohtajana 2001–2012.


title: Heli Jeskanen-Sundström

text: Jeskanen-Sundström syntyi metsäteknikko Reino Jeskasen ja Airi Veikkolaisen perheeseen. Hänen puolisonsa vuodesta 1979 on arkkitehti Leif Sundström. Jeskanen-Sundström valmistui valtiotieteen maisteriksi Helsingin yliopistosta 1976. Tilastokeskuksessa hän toimi ylijohtajana vuodesta 1996 vuoteen 2001, jolloin hänet valittiin pääjohtajaksi. Tilastokeskuksessa työskentelyn Jeskanen-Sundström aloitti harjoittelijana jo vuonna 1968 ja teki laitoksessa koko työuransa. Jeskanen-Sundströmiä seurasi Tilastokeskuksen pääjohtajana Marjo Bruun, hänen edeltäjänsä oli Timo Relander.


title: Kimmo Sorko

text: Kimmo Sorko (s. 1954) on suomalainen filosofian maisteri ja sotahistorioitsija. Hän on kirjoittanut useita talvi- ja jatkosodan joukko-osastohistorioita.


title: 3%

text: 3% on brasilialainen dystopia-/trillerisarja, jonka on luonut Pedro Aguilera. Pääosissa ovat Bianca Comparato ja João Miguel.


title: 3%

text: Sarjan tapahtumat ovat asetettu tulevaisuuteen, jossa ihmisille annetaan mahdollisuus mennä jakautuneen maailman paremmalle puolelle, edistyksen ja vaurauden saarelle. Toinen puoli on köyhä slummialue, jonka 20 vuotta täyttäneet pääsevät koettaamaan onneaan. Ensimmäinen kausi, joka koostuu kahdeksasta jaksosta, tuli Netflixiin maailmanlaajuisesti 25. marraskuuta 2016. 2. kausi ilmestyi Netflixiin 27. huhtikuuta 2018. Kesäkuun 4. päivänä 2018 ilmoitettiin että sarjan kolmas kausi ilmestyy vuonna 2019.


title: Europe's Living a Celebration

text: Europe's Living a Celebration on Rosa Lópezin esittämä kappale, jolla hän edusti Espanjaa vuoden 2002 Eurovision laulukilpailussa Viron Tallinnassa.


title: Europe's Living a Celebration

text: López pääsi edustamaan maataan voitettuaan "Operación Triunfo" nimisen kykyjenetsintäohjelman, josta tuli Espanjassa todella suosittu.


title: Europe's Living a Celebration

text: Kappale sijoittui Euroviisuissa 24. maan joukosta sijalle 7. 81 pisteellä.


title: Deixa-me sonhar (só mais uma vez)

text: Deixa-me sonhar (só mais uma vez) on Rita Guerran esittämä kappale, jolla hän edusti Portugalia vuoden 2003 Eurovision laulukilpailussa Riiassa.


title: Deixa-me sonhar (só mais uma vez)

text: Kappale sijoittui Euroviisuissa 26 maan joukosta 13 pisteellä sijalle 22.


title: Dime

text: Dime on Bethin esittämä kappale, jolla hän edusti Espanjaa vuoden 2003 Eurovision laulukilpailussa Riiassa.


title: Dime

text: Kappale sijoittui Euroviisuissa 26 maan joukosta 81 pisteellä sijalle 8.


title: Texas Rock for Country Rollers

text: Texas Rock For Country Rollers on yhdysvaltalaisen muusikko Doug Sahmin levy vuodelta 1976.


title: Texas Rock for Country Rollers

text: Kaikki kappaleet Doug Sahm, ellei toisin mainita.


title: Acácio da Silva

text: Acácio Mora da Silva (s. 2. tammikuuta 1961 Montalegre, Vila Realin piiri, Portugali) on portugalilainen maantiepyöräilijä, joka kilpaili ammattilaisena 1982–1994.


title: Acácio da Silva

text: Da Silva voitti Züri-Metzgete-klassikon 1986 ennen Steve Baueria ja Adrie Van Der Poelia. 46 ajajaa sai saman ajan. Edellisvuonna da Silva oli voittanut Giro dell'Emilian. Hän voitti Ranskan ympäriajossa kaikkiaan kolme ja Italian ympäriajossa viisi etappia.


title: Acácio da Silva

text: Lähteet: Cycling Archives, Memoire du cyclisme, Pro Cycling Stats


title: Soja Murto-Hartikainen

text: Soja Leea Murto-Hartikainen (s. 1975 Kotka) on imatralainen kansallispukualalla toimiva pienyrittäjä, joka valmistaa kansallispukuja, kankaita ja puvun osia, on kehittänyt kansallispukukankaita sekä osallistunut mallipukujen valmistukseen.


title: Soja Murto-Hartikainen

text: Murto-Hartikainen on tekstiili- ja vaatetusalan artesaani. Hän on opiskellut Lappeenrannassa ja toiminut yrittäjänä vuodesta 2001 lähtien. Murto-Hartikainen kutoo kansallispukujen kankaita ja –nauhoja sekä ompelee ja kirjoo kansallispukujen osia museoissa olevien esikuvien mukaan. Hän toimii aktiivisesti verkossa ja sosiaalisessa mediassa ja on verkostoitunut muiden kansallispukutoimijoiden kanssa. Hän on Suomen kansallispukuyhdistys Raita Ry:n hallituksen jäsen ja valtakunnallisen vuosittain 5.8. järjestettävän kansallispukujen tuuletuspiknikin pääjärjestäjä. Murto-Hartikainen on ommellut rouva Jenni Haukiolle 1.12.2017 lahjoitetun Jääsken kansallispuvun.


title: Carlos Bica

text: Carlos Bica (s. 6. maaliskuuta 1958 Portugali) on portugalilainen entinen ralliautoilija. Hän voitti Portugalin rallimestaruuden neljästi peräkkäin vuosina 1988–1991. MM-tasolla hän osallistui yhdeksän kertaa kotimaansa MM-osakilpailuun. Paras saavutus oli toinen sija vuoden 1986 kilpailussa. Saavutuksen arvoa tosin himmentää se tosiseikka, että kaikki tehdastallien kuljettajat vetäytyivät kisasta kolmen katsojan kuolemaan ja yli 30 loukkaantumiseen johtaneen onnettomuuden seurauksena – portugalilaiskuljettaja Joaquim Santosin ohjaama Ford RS200 -ralliauto oli karannut nyppylän jälkeen kuljettajan hallinnasta ja syöksynyt päin tietä reunustanutta ihmismuuria.


title: Carlos Bica

text: Bican toiseksi paras saavutus on viides sija vuoden 1990 Portugalin rallista. Ainoan kilpailunsa Portugalin ulkopuolella hän ajoi vuoden 1991 EM-sarjaan kuuluneessa Puolan rallissa.


title: Swell

text: Swell on yhdysvaltalaisen emo -yhtye Tiny Moving Partsin kuudes studioalbumi, jonka julkaisi Triple Crown Records 26. tammikuuta 2018.


title: M/S Côtes des Dunes

text: Côtes des Dunes on Aker Finnyardsin entiselle SeaFrance-varustamolle rakentama matkustaja-autolautta. Se sai nimekseen "SeaFrance Rodin". DFDS osti aluksen vuonna 2016.


title: Kapteeni Nemo (televisiosarja)

text: Kapteeni Nemo (, , ) on ranskalais-espanjalais-italialainen tv-sarja vuodelta 1973. Sarjaa tehtiin yksi tuotantokausi, ja se käsittää kaikkiaan 6 noin 52 minuutin pituista jaksoa. Nimiroolia esittää tunnettu egyptiläinen näyttelijä Omar Sharif. Sarjaa on kuvattu esim. Kanariansaariin kuuluvalla Lanzaroten saarella.


title: Kapteeni Nemo (televisiosarja)

text: Televisiosarjan pohjalta muokattiin myös 96-minuuttinen elokuva, jota on esitetty nimellä Salaperäinen saari ja Mysteerien saari (engl. "The Mysterious Island").


title: Kapteeni Nemo (televisiosarja)

text: "Kapteeni Nemo" perustuu ranskalaisen Jules Vernen romaaniin "Salaperäinen saari" (alkuteos 1874). Teos edustaa ns. robinsonadi-lajityyppiä.


title: Kapteeni Nemo (televisiosarja)

text: Yhdysvaltain sisällissodan aikaan viisi miestä ja koira haaksirikkoutuvat kuumailmapallolla autiolle saarelle ja kokevat siellä monia eriskummallisia seikkailuja. Outojen tapahtumien myötä alkaa vaikuttaa siltä, ettei saari olekaan asumaton. Haaksirikkoutuneet pyrkivät pääsemään perille saaren salaperäisestä asukkaasta. He joutuvat puolustamaan saarta myös merirosvojen hyökkäykseltä.


title: Itä-Espanjan kalliomaalaukset

text: Itä-Espanjan kalliomaalaukset on yli 700 esihistoriallisen kalliomaalauksen joukko, jotka on yhdessä nimetty Unescon maailmanperintökohteeksi vuonna 1998.


title: Itä-Espanjan kalliomaalaukset

text: Maalaukset sijaitsevat rannikolla ja sisämaassa vuoristojen välimerenpuoleisilla rinteillä, kaiummaiset jopa tuhannen kilometrin päässä rantaviivasta. Maalauspaikkoja on kuuden itsehallintoalueen alueella: Andalusia, Aragonia, Kastilia- La Mancha, Katalonia, Murcia ja Valencia.


title: Itä-Espanjan kalliomaalaukset

text: Useimmat kuvat esittävät eläimiä tai metsästyskohtauksia. Käytetyimmät värit ovat punainen ja musta.


title: Louise (Ruotsin kuningatar)

text: Kuningatar Louise (aik. Lady Louise Mountbatten, syntyjään Battenbergin prinsessa Louise Alexandra Marie Irene, 13. heinäkuuta 1889 Hessen, Saksan keisarikunta – 7. maaliskuuta 1965, Tukholma) oli Ruotsin kuningatar. Varhaislapsuudestaan asti Englannissa varttunut Lady Louise Mountbatten avioitui leskeksi jääneen Ruotsin kruununprinssin, tulevan kuningas Kustaa VI Aadolfin kanssa vuonna 1923. Avioliittonsa myötä hänestä tuli Ruotsin kruununprinsessa ja Skånen herttuatar. Ruotsin kuningatar hänestä tuli Kustaa V:n kuoltua vuonna 1950.


title: Louise (Ruotsin kuningatar)

text: Louisen isä oli Battenbergin prinssi Louis ja äiti Hessenin prinsessa Viktoria. Äitinsä puolelta prinsessa kuului Ison-Britannian ja Irlannin yhdistyneen kuningaskunnan hallitsijasukuun – hän oli kuningatar Viktorian tyttärentyttärentytär. Myös prinsessa Louisen tulevan aviomiehen Kustaa Aadolfin ensimmäinen puoliso, vuonna 1920 kuollut kruununprinsessa Margaret, oli kuningatar Viktorian jälkeläisiä – Viktorian pojantytär.


title: Louise (Ruotsin kuningatar)

text: Vuonna 1917 Ison-Britannian kuningashuone vaihtoi sukuhaaransa saksalaisperäisen nimen Saksi-Goburg-Gotha nimeen Windsor. Samaan aikaan Battenbergit brittiläistivät suvun nimen muotoon Mountbatten. Louisen isä luopui saksalaisista arvonimistään ja hänestä tuli Milford Havenin markiisi.


title: Louise (Ruotsin kuningatar)

text: Sodan aikana Lady Louise Mountbatten toimi Punaisen Ristin vapaaehtoisena ja työskenteli sairaanhoitajana sotilassairaalassa Neversissä sekä sotasairaaloissa Bermondseyssä ja Montpellier’ssa. Louise kuvasi sotapalvelustaan onnellisena aikana: hän sai auttaa muita.


title: Louise (Ruotsin kuningatar)

text: Lady Louise Mountbatten ja kruununprinssi Kustaa Aadolf tutustuivat vuonna 1923 ja 2. heinäkuuta 1923 julkaistu kihlaus tuli yllätyksenä, koska vain harva oli kuullut Louisesta. Uutinen siitä, että kolme vuotta aikaisemmin leskeksi jäänyt Ruotsin kruununperijä löysi itselleen uuden elämänkumppanin, otettiin ilolla vastaan. Kuningas Kustaa V antoi hyväksyntänsä avioliitolle. Ruotsin silloinen pääministeri Ernst Trygger oli kuninkaan hyväksynnästä ilmeisen tietämättömänä aluksi vastustavalla kannalla. Ruotsin silloisen vuodelta 1810 olevan kruununperimyslain mukaan kuninkaan suostumuksella tai suostumuksetta tavallisen miehen jälkeläisen kanssa avioituva kruununperillinen menettää oikeutensa kruunuun. Pääministeri oli epäluuloinen Louisen isän saksalaistaustan takia. Britannian Yrjö V ilmoitti Louise Mountbattenin kuuluvan Britannian hallitsijasukuun ja hyväksyvänsä avioliiton – hänen oman vaimonsa isä oli saksalainen ja Espanjan kuningatar Viktoria Eugeniakin oli syntyjään Battenbergin prinsessa. Loppupäätelmänä oli, että mikä kelpaa Isolle-Britannialle ja Espanjalle, kelpaa myös Ruotsille, ja pääministeri perui epäilyksensä.


title: Louise (Ruotsin kuningatar)

text: Canterburyn arkkipiispa vihki Lady Louise Mountbattenin ja kruununprinssi Kustaa Aadolfin avioliittoon 3. marraskuuta 1923 St Jamesin palatsin kappelissa Lontoossa. Häiden jälkeen kruununprinssipari teki häämatkan Italiaan ja saapui Ruotsiin meritse 11. joulukuuta 1923.


title: Louise (Ruotsin kuningatar)

text: Kustaa VI Aadolfin ja Louisen avioliitto oli onnellinen, mutta se jäi lapsettomaksi. Louise oppi ruotsin kielen ja tuli hyvin toimeen appivanhempiensa kanssa. Kruununprinssin puolisona hänelle tuli edustustehtäviä, joiden määrä lisääntyi kuningatar Viktorian heikentyneen terveyden ja vuonna 1930 tapahtuneen kuoleman myötä. Kruununprinsessa Louise jakoi miehensä kiinnostuksen kulttuuriin, mutta säilytti myös oman kiinnostuksensa sairaanhoitoon ja lasten hyvinvointiin. Hänen asemansa suhteessa miehensä ensimmäisestä avioliitosta oleviin lapsiin vaati tahdikkuutta.


title: Louise (Ruotsin kuningatar)

text: Kruununprinsessan äiti kuoli hiukan ennen kuin kuningas Kustaa V. Äidin kuolema ja vallanvaihdos vaikuttivat kuningattaren terveyteen siten, että vuodesta 1951 lähtien hän kärsi sydänsairaudesta ja sai pari pienempää sydänkohtausta. Hän ei kuitenkaan jättänyt täyttämättä velvollisuuksiaan, vaan seurasi miestään tämän yhteensä kuutena vuotena tehdyillä eerikinretkillä Ruotsin maakuntiin ja vuodesta 1952 lähtien myös virallisille vierailuille ulkomaille. Kuningattaren kerrotaan sanoneen, että ”kuninkaallisen perheen jäsen on joko terve tai kuollut”. Kuningattaren terveys heikkeni ajan myötä ja vuoden 1964 Nobel-juhla jäi hänen viimeiseksi julkiseksi esiintymisekseen. Hän oli vuodenvaihteen 1964–1965 sairaalahoidossa ja kuoli maaliskuussa 1965.


title: Laura Suhonen

text: Laura Suhonen (s. 1982) on suomalainen käsikirjoittaja. Hän on kirjoittanut muun muassa tv-sarjoja Mustat lesket ja Koukussa. Hänen käsikirjoittama esikoiselokuva, Sisko tahtoisin jäädä, valmistui vuonna 2010. Elokuvan käsikirjoitus oli osa hänen lopputyötään Aalto-yliopiston taiteiden ja suunnittelun korkeakoulun elokuva- ja lavastustaiteen laitokselle.


title: Tuomo Kattilakoski

text: Tuomas (Tuomo) Aapo Antero Kattilakoski (s. 31. tammikuuta 1933 Kannus) on suomalainen äänisuunnittelija ja elokuvamiksaaja.


title: Tuomo Kattilakoski

text: Kattilakoski aloitti uransa 1950-luvun alussa Fenno-Filmin palveluksessa. Hän oli apulaisäänittäjänä, pää-äänittäjänä ja miksaajana mukana kaikkiaan 184 pitkässä elokuvassa sekä tuhansissa lyhytelokuvissa ja mainosfilmeissä. Hän suunnitteli ja valvoi kolmen äänitysstudion (Finnvox, Sektio-Äänen studio, Suomen Elokuvasäätiön äänittämö) rakentamista ja työskenteli niissä. Kattilakoski jäi eläkkeelle vuonna 1998.


title: Veripankki

text: Veripankki on paikka, jossa käsitellään luovutettua verta ja varastoidaan sitä myöhempää käyttöä varten. Verta talletetaan pankkiin verensiirtojen varalle. Luovutettu veri kerätään ensin muovipusseihin, joissa on mukana hyytymisen estävää ainetta. Sen jälkeen verestä erotellaan punasolut, verihiutaleet ja plasma, sillä niiden säilytysvaatimukset poikkeavat toisistaan.


title: Veripankki

text: Veren varastoinnissa käytetään apuna jääkaappeja. Veripankkeja voi siten toimia lähinnä alueilla, joilla sähkönjakelu on luotettavaa.


title: Veripankki

text: Suomessa ihmisveren keräämisestä, käsittelystä, varastoinnista ja jakelusta huolehtii Suomen Punaisen Ristin Veripalvelu. Se toimittaa potilaiden tarvitsemat verivalmisteet kaikkiin sairaaloihin.


title: Veripankki

text: Eläimille on perustettu omia veripankkeja. Esimerkiksi Yliopistollisessa eläinsairaalassa Helsingissä on kissojen, koirien ja hevosten veripankit.


title: Kirjan talo

text: Kirjan talo on Helsingin Kruununhaassa Kirjatyöntekijänkatu 10:ssä sjaitseva Helsingin Kirjatyöntekijäin Yhdistys ry:n omistama seisemänkerroksinen talo, jossa on kokoustiloja, asuntoja, ravintola, ullakkosauna ja juhlasali. Funktionalismia edustava talo on valmistunut 1935, ja se on peruskorjattu 1987. Talon on suunnitellut arkkitehti Georg Jägerroos. Kirjatyöntekijäin yhdistys osti talon paikalla sijainneen puutalon jo 1922.


title: Kirjan talo

text: 1950-luvulla talossa toimi Levytukun äänitysstudio. Talossa on äänitetty muun muassa Aikamiesten kuoron kappale Iltatuulen viesti. Elannon Näyttämö on toiminut talossa vuodesta 2012 alkaen.


title: Kulipari – sammakkoarmeija

text: Kulipari – sammakkoarmeija () on yhdysvaltalainen Netflixissä julkaistu piirrossarja. Sarjan ensimmäinen kausi julkaistiin Netflixissä 2. syyskuuta 2016.


title: Reidar Suomenrinne

text: Reidar Suomenrinne (16. syyskuuta 1931 Nuorgam – 24. kesäkuuta 1974 Bodö) oli saamelaisvaltuuskunnan ensimmäinen puheenjohtaja. Hän oli ammatiltaan opettaja.


title: Reidar Suomenrinne

text: Suomenrinne oli matkalla Trondheimiin neljän muun saamelaisvaltuuskunnan jäsenen kanssa, kun heitä kuljettanut pienkone katosi Norjassa Bodön lähellä. Heidän lisäkseen koneessa oli pilotti. Koneen hylkyä ei ole löydetty.


title: Reidar Suomenrinne

text: Suomenrinne toimi kuollessaan Utsjoen kunnan esimiehenä ja saamelaisvaltuuskunnan ensimmäisenä puheenjohtajana.


title: Maritta Pohls

text: Maritta Pohls (s. 28. maaliskuuta 1955) on suomalainen historiantutkija ja filosofian tohtori. Hän on julkaissut tutkimuksia tieteenhistoriasta ja nais- ja järjestöhistorian alalta.


title: Maritta Pohls

text: Maritta Pohls o.s. Niskanen syntyi savonlinnalaisen opettajaperheen esikoisena. Hän on ollut avioliitossa valtiotieteen maisteri Heikki Pohlsin kanssa 1980–1999 ja psykiatrisensairaanhoitaja Matti Kohosen kanssa vuodesta 2003. Hänella on kaksi lasta Hän aloitti historian ja valtio-opin opinnot Tukholman yliopistossa 1977 ja siirtyi sieltä seuraavana vuonna Turun yliopistoon, jossa hän suoritti humanististen tieteiden kandidaatin tutkinnon 1981. Helsingin yliopistosta hän valmistui 1985 pääaineenaan Suomen historia. Pro gradu -tutkielma "Suvusta virkoihin – postilaitoksen virkakunta" laajeni 1994 väitöskirjaksi.


title: Maritta Pohls

text: Opintojen loppusuoralla Pohls laati Suomen Kulttuurirahaston 50-vuotishistorian ja toimitti "Herää Suomi -Suomalaisuusliikkeen historia" -teoksen. Tämän jälkeen hän kirjoitti useita artikkeleita, kuten kolmisenkymmentä pienoiselämäkertaa Suomalaisen Kirjallisuuden Seuran julkaisemaan Suomen Kansallisbiografiaan. Hän kirjoitti osia myös Pellervo-seuran 100-vuotishistoriaan. Päiviö Tommilan päätoimittamaan neliosaiseen "Suomen tieteen historiaan" Pohls kirjoitti yksityisiä säätiöitä ja muita yksityisiä tieteen rahoittajia koskevan osuuden.


title: Maritta Pohls

text: Hän kirjoitti Suomen Akatemian historiahankkeeseen 1970- ja 1980-lukuja koskevan osan. Sen jälkeen hän kirjoitti Lotta Svärd -järjestön historian ja presidentinrouva Ellen Svinhufvudin elämäkerran.


title: Maritta Pohls

text: Järjestöhistoriaan Maritta Pohls paneutui SOS-lapsikylän ja Suomen Akateemisten Naisten Liiton historioissa ja Hotelli- ja ravintolahenkilökunnan historiassa.


title: Maritta Pohls

text: Kirjoitustyön ohessa Pohls toimi 1990-luvulla tentaattorina Helsingin työväenopistossa ja Helsingin yliopiston Avoimessa yliopistossa. Se johti hänet suorittamaan useita kursseja työelämän ja johtamisen ohjauksessa muun muassa Helsingin yliopiston Vantaan koulutuskeskuksessa, Suomen Psykodraamayhdistyksessä sekä Coach Leaders and Team -koulutuksessa. Näiden kurssien myötä hän liittyi Suomen Työnohjaajat -yhdistykseen ja sen Osviitta-lehden toimittajaksi. Sen myötä hän alkoi saada toimeksiantoja, ja hän perusti 2006 yrityksen "Tutkimuksen aika".


title: Maritta Pohls

text: Pohls kirjoitti historian alalta tutkimuksen popularisointia. Hän on laatinut esitteitä, näyttelyitä, käsikirjoituksia multimediaesityksiin ja näyttelyoppaisiin, ja näistä merkittävimpiin kuuluu Naisjärjestöjen Keskusliiton näyttely "100 vuotta naisten ääniä ja toimintaa" vuonna 2006 Helsingin Jugend-salissa ja on sittemmin kiertänyt maakuntakirjastoissa sekä Yhdysvalloissa neljällä paikkakunnalla sekä Nepalissa ja Sambiassa. Pohls laati käsikirjoituksen ja opaskirjan myös Sederholmin talossa vuonna 2011 esillä olleen Naisjärjestöjen Keskusliiton 100-vuotisnäyttelyn "Naisten huoneet".


title: Maritta Pohls

text: Pohls on Risto Ryti -seuran sihteeri ja P. E. Svinhufvudin Muistosäätiön asiamies.


title: Maritta Pohls

text: Pohls on ideoinut Naisten Ääni -verkkojulkaisun, jonka toteutti Suomalainen Naisliitto yhdessä useiden yhteistyökumppaneiden kanssa. Tietokannassa julkaistaan suomalaisten naisten pienoiselämäkertoja. Tammikuuhun 2018 mennessä siinä on julkaistu yli 600 naisen tarina.


title: Maritta Pohls

text: Ansioistaan historiantutkijana Pohls kutsuttiin 2017 Suomen Historiallisen Seuran tutkijajäseneksi.


title: Fontainebleaun sopimus

text: Fontainebleaun sopimus oli Ranskan ja Espanjan 27. lokakuuta 1807 tekemä salainen sopimus, jonka mukaan maat hyökkäisivät Portugaliin ja jakaisivat sen kolmeen osaan. Suunnitelma ei kuitenkaan toteutunut sopimuksen mukaisesti. Espanjalle sopimus oli kuitenkin jatkossa epäedullinen, sillä sopimuksen mukaan Ranskan joukoilla oli vapaa läpikulku Espanjan läpi Portugaliin. Ranska käytti tätä Espanjan alistamiseen.


title: Fontainebleaun sopimus

text: Sopimuksen solmivat Ranskan keisari Napoleon I ja Espanjan kuninkaan Kaarle IV:n puolesta pääministeri Manuel de Godoy. Sopimuksen toteuttaminen alkoi, kun ranskalainen kenraali Jean-Andoche Junot vei 20 000 miehen joukkonsa Lissaboniin marraskuun 1807 lopussa. Portugalin kuningasperhe joutui pakenemaan Brasilian Rio de Janeiroon. Riosta tuli väliaikaisesti Portugalin ja portugalilaisen imperiumin pääkaupunki. Valloitus kuitenkin mutkistui ja alueella syttyi monivuotinen Pyreneiden niemimaan sota.


title: Fontainebleaun sopimus

text: Godoy joutui kokemaan esanjalaisten vihan, sillä nämä pitivät häntä isänmaanpetturina. Vuoden 1808 alussa julkisuuteen tuli tieto, että Napoleon aikoi liittää joitakin Espanjan alueita Ranskaan, mikä johti Godoyn vastaisen vihan purkautumiseen. Kun hovi oli pakenemassa maasta, he joutuivat Aranjuezissa 18. maaliskuuta väkijoukon vangeiksi. Godoy piestiin ja melkein tapettiin, mutta hän säästi henkensä julistamalla olevansa uskollinen Espanjan uudelle hallitsijalle Ferdinand VII:lle. Sen jälkeen kuningas vangitutti hänet. Godoy kuitenkin vapautettiin Napoleonin pyynnöstä jo toukokuussa 1808, jotta hän voisi osallistua Ferdinandin ja Kaarlen kanssa kokoukseen, jossa molemmat kuninkaat pakotettiin luopumaan kruunusta ja se annettiin Napoleonin veljelle Joseph Bonapartelle.


title: Jimmy Driftwood

text: Jimmy Driftwood, joskus Jimmie Driftwood, alkujaan James Corbitt Morris (20. kesäkuuta 1907 Timbo, Arkansas – 12. heinäkuuta 1998 Fayetteville, Arkansas) oli yhdysvaltalainen opettaja, folkloristi ja laulaja-lauluntekijä.


title: Jimmy Driftwood

text:
Driftwood kirjoitti yli 6000 laulua, joista levytettiin tai julkaistiin yli 300. Tunnettuja kappaleita ovat ”The Battle of New Orleans”, ”Tennessee Stud”, ”Down in the Arkansas” ja ”He Had a Long Chain On”. Hänen laulujaan ovat esittäneet muun muassa Johnny Horton, Eddy Arnold, Doc Watson, Johnny Cash ja Odetta.
Driftwood voitti kaksi Grammy-palkintoa. Hänelle myönnettiin kansanperinteen kunniatohtorin arvo Peabodyn yliopistosta.


title: Alppihiihto talviolympialaisissa 2014 – naisten supersuurpujottelu

text: Naisten pujottelu talviolympialaisissa 2014 käytiin 15. helmikuuta Roza Hutorin laskettelukeskuksessa. Kilpailun voittoon laski Itävallan Anna Fenninger ennen Saksa Marlies Schildiä ja Kathrin Zetteliä. 50:stä laskijasta ainoastaan 31 pääsi maaliin ja ensimmäisestä 11 laskijasta ainoastaan kolme selvisi maaliin asti. Brittilaskija Chemmy Alcott kuvasi rataa "ylhäältä jäiseksi ja alhaalta saippuanliukkaaksi".


text: Kilpailu alkoi kello 11:00 paikallista aikaa. Lähtöpaikka sijaitsi 1580 metrin korkeudessa "Devil's Spinen" ja "Forest Dropin" välissä.


text: Talven aikana alppihiihdon maailmancupissa oltiin kilpailtu viidesti supersuurpujottelussa. Itävallan Lara Gut oli voittanut kolmesti, liechtensteinilainen Tina Weirather kerran ja itävaltalainen Elisabeth Görgl kerran. Supersuurpujottelucupia johti ennen olympialaisia Gut ennen Weiratheria, Fenningeria ja Görgliä. Weirather ei kuitenkaan pystynyt osallistumaan kilpailuun, sillä hän oli kaatunut viimeisessä syöksulaskuharjoituksessa ja saanut ruhjevamman sääreensä. Muista suosikeista puuttuivat Yhdysvaltojen Lindsey Vonn (ei pystynyt osallistumaan olympialaisiin, kaksi eturistisidevammaa vuonna 2013) ja Andrea Fischbacher (ei selvinnyt karsinnoista). Kilpailun ennakkosuosikiksi nousikin sloveeni Tina Maze, joka oli lajin hallitseva maailmanmestari, talviolympialaisten 2010 hopeamitalisti ja maailmancupkauden 2012–2013 voittaja.


title: Northwest Airlinesin lento 255

text: Northwest Airlinesin lennon 255 onnettomuus tapahtui 16. elokuuta 1987 Detroitissa, kun nousussa ollut DC-9-82 putosi autotielle ja syttyi palamaan. Yhtä matkustajaa lukuun ottamatta kaikki koneessa olleet menehtyivät.


title: Northwest Airlinesin lento 255

text: Kone lähti portilta 10–15 minuuttia ennen lentoonlähtöä, tarkoituksenaan käyttää lentoonlähtöön joko kiitotietä 21R tai 21L. Kone päätyi kuitenkin käyttämään kiitotietä 3C. Useat silminnäkijät kertoivat koneen lentoonlähtökiidon olleen normaalia pidempi.


title: Northwest Airlinesin lento 255

text: Koneen noustua kone alkoi lähes välittömästi kallistua 15°–90° vuorotellen vasemmalle ja oikealle, mutta kallistui kuitenkin enemmän vasemmalle puolelle. Kone alkoi menettää korkeutta, kunnes sen vasen siipi osui lyhtypylvääseen. Silminnäkijät kertoivat nähneensä tämän jälkeen liekkejä vasemmassa siivessä. Kone jatkoi kallistumista vasemmalle, törmäsi toiseen lyhtypylvääseen ja autovuokraamon sivuseinään. MD-80 oli tässä vaiheessa kallistunut jo noin 90 astetta. Kone jatkoi, kunnes törmäsi maahan autotiellä. Kone liukui tietä pitkin, osui kolmeen ajoneuvoon, ja törmäsi rautatiesiltaan syttyen samalla palamaan.


title: Northwest Airlinesin lento 255

text: Onnettomuudesta selvisi hengissä vain yksi henkilö, nelivuotias Cecelia Cichan, joka oli ollut perheensä kanssa. Hänet pelasti paikalle tullut palomies John Thiede.


title: Northwest Airlinesin lento 255

text: Onnettomuuden aiheutti lentäjän virhe tarkistuslistaa läpikäydessä. Tutkinnan mukaan miehistö unohti ottaa siivekkeet ulos, joten kone ei saanut tarpeeksi nostetta turvalliseen nousuun.


title: Gary Stewart

text: Gary Stewart (28. toukokuuta 1944 Letcherin piirikunta, Kentucky – 16. joulukuuta 2003 Fort Pierce, Florida) oli yhdysvaltalainen muusikko.


title: Gary Stewart

text: Stewartia verrattiin usein tenori-äänialaltaan Jerry Lee Lewisiin. ”She's Actin' Single”, ”Flat Natural-Born Good-Timin' Man”, ”Drinkin' Thing” ja muut kappaleet ylistivät maallisia nautintoja taitavalla sanankäytöllä ja voimakkaalla rytmillä.


title: Gary Stewart

text: Hän aloitti uransa kirjoittamalla lauluja muun muassa Stonewall Jacksonille, Billy Walkerille, Cal Smithille ja Nat Stuckeylle. Eräässä vaiheessa vuonna 1971 neljä Top 10 -country-kappaletta oli Stewartin tekemiä. Stewartin albumi "Out of Hand" (1975) vakiinnutti asemansa honky-tonk-klassikkona. Kappale ”She's Actin' Single (I'm Drinkin' Doubles)” nousi country-listan ykköseksi vuonna 1975.


title: Gary Stewart

text: Stewart eli myös yksityiselämäänsä suureen honky-tonk-tyyliin, eikä hänen rankka huumeiden käyttönsä ja juomisensa ollut salaisuus.


title: Gary Stewart

text: Stewart teki itsemurhan kotonaan Fort Piercessa Floridassa.


title: Kansallispukuraati

text: Kansallispukuraati on Suomen kansallispukukeskuksen asiantuntijaelin, jonka jäseniä ovat kansallispukukulttuuriin perehtyneet asiantuntijat. Kansallispukuraatii päättää pukutarkistusten ja uusien pukujen kokoamisen aloittamisesta, nimeää pukuhankkeille asiantuntijan, hyväksyy mallipuvut ja ottaa kantaa sekä antaa lausuntoja erilaisissa kansallispukuihin liittyvissä kysymyksissä.


title: Kansallispukuraati

text: Kansallispukuraadin perusti vuonna 1979 Suomen kansallispukuneuvosto ohjaamaan kansanpukujen ja kansallispukujen tutkimusta sekä dokumentointia, vastaamaan pukujen kokoamisesta sekä hyväksymään uudet ja tarkistetut kansallispuvut. Kansallispukuraati on laatinut kansallispuvun käyttöohjeet vuonna 1991.


title: Kansallispukuraati

text: Kansallispukuraadissa on 12 jäsentä. Sen puheenjohtaja on KM Ktyö Inga Pihlhjerta, varapuheenjohtaja on tutkija Leena Holst, sihteeri on kansallispukukonsultti Taina Kangas ja jäsenet ovat tutkija Sirkka-Liisa Hakala, FM pääsihteeri Aila Nieminen, museoneuvos Marliina Perkko, FM Seija Johnson, FT Elina Salminen, artenomi (AMK) Minna Koskinen, koulutuspäällikko Marjo Vainio, kansallispukukonsultti Eija Mendelin ja kansallispukuamanuenssi Marja Liisa Väisänen.


title: Eirik Salsten

text: Eirik Østrem Salsten (s. 17. kesäkuuta 1994 Oslo, Norja) on norjalainen jääkiekkoilija, joka pelaa kotimaassaan GET-ligaenin Stavanger Oilersissa. Hän on pelipaikaltaan keskushyökkääjä.


title: Eirik Salsten

text: Salsten on Storhamar Dragonsin kasvatti. Hän debytoi seuran miesten joukkueessa vain 16-vuotiaana kaudella 2010–2011, jolloin Salsten pelasi GET-ligaenissa 28 runkosarja- ja yhden playoff-ottelun jääden ilman tehopisteitä. Kaudella 2011–2012 hän teki liigan runkosarjassa kuusi tehopistettä ja kaudella 2012–2013 kymmenen tehopistettä. Kauden 2013–2014 Salsten pelasi kokonaan Storhamarin A-nuorissa, joiden paras pistemies hän oli tehoilla 16+37=53. Salsten voitti koko Norjan A-nuorten sarjan syöttöpörssin ja sijoittui pistepörssissä kolmanneksi. Hän jakoi myös sarjan tehotilaston voiton Lillehammer IK:ta ja Lørenskog IK:ta edustaneen Stian Uttakleivin kanssa lukemalla +32. Salsten voitti kauden päätteeksi Norjan A-nuorten mestaruuden.


title: Eirik Salsten

text: Kaudeksi 2014–2015 Salsten siirtyi Vålerenga IF:n GET-ligaen -joukkueeseen. Joulukuussa 2014 seura lainasi hänet loppukaudeksi liigan nousijajoukkue Manglerud Stariin. Huhtikuussa 2015 Salsten teki Starin kanssa 1+1-vuotisen jatkosopimuksen. Hän oli 13 osumallaan joukkueen toiseksi paras maalintekijä Rasmus Ahlholmin jälkeen.


title: Eirik Salsten

text: Salsten siirtyi kaudeksi 2016–2017 kaksivuotisella sopimuksella Stavanger Oilersiin. Hän teki GET-ligaenin yhden kauden piste-ennätyksensä tehoilla 14+19=33. Salsten voitti kauden päätteeksi Norjan-mestaruuden.


title: Eirik Salsten

text: Salsten valittiin Norjan joukkueeseen Pyeongchangin olympiakisoihin 2018. Hän pelasi myös olympialaisten karsinnoissa. Yhteensä Salsten on pelannut 21 A-maaottelua tehopistein 2+1=3. Hän teki A-maajoukkuedebyyttinsä Euro Hockey Challengessa 8. huhtikuuta 2016 Pietarissa Venäjää vastaan. Ensimmäisen A-maajoukkuemaalinsa Salsten teki Euro Ice Hockey Challengessa 11. helmikuuta 2017 Itävallan Grazissa Slovakiaa vastaan.


title: Eirik Salsten

text: Salsten pelasi myös alle 20-vuotiaiden IA-divisioonan MM-kilpailuissa vuonna 2013, jolloin hän voitti kultaa ja oli nostamassa Norjaa seuraavaksi vuodeksi pääsarjatasolle. Salsten jakoi joukkueen sisäisen tehotilaston voiton neljän muun pelaajan kanssa lukemalla +4. Hän edusti Norjan alle 20-vuotiaiden maajoukkuetta myös Junior Club World Cupissa vuonna 2012.


title: Eirik Salsten

text: Salsten pelasi myös alle 18-vuotiaiden MM-kilpailuissa vuonna 2011 sekä IA-divisioonan MM-kilpailuissa vuonna 2012, jolloin hän voitti hopeaa. Salsten jakoi Norjan sisäisen syöttöpörssin voiton Markus Søbergin ja Jørgen Karterudin kanssa viidellä syöttöpisteellään sekä voitti joukkueen sisäisen tehotilaston lukemalla +4.


title: Eirik Salsten

text: Salstenin isä on entinen Norjan maajoukkuepuolustaja Petter Salsten, joka on toiminut mm. Norjan A-maajoukkueen General Managerina. Myös Eirikin setä Jørgen Salsten on entinen maajoukkuepuolustaja. Eirikin äiti on entinen rytminen voimistelija Cecilie Østrem Salsten.


title: Sykerö

text: Sykerö on tiheä, pienien kukkien muodostama pallomainen kukinto tai sen osa. Sykerökukintoja on usein esimerkiksi savikoilla ("Chenopodium") ja vihvilöillä ("Juncus").


title: Ludvig Hoff

text: Ludvig Hoff (s. 16. lokakuuta 1996 Oslo, Norja) on norjalainen jääkiekkoilija, joka pelaa Pohjois-Dakotan yliopistojoukkueessa. Hän on pelipaikaltaan vasen laitahyökkääjä.


title: Ludvig Hoff

text: Hoff on Hasle-Løren IL:n kasvatti. Hän siirtyi 14-vuotiaana Vålerenga IF:n junioreihin kaudeksi 2011–2012, jonka päätteeksi Hoff voitti Norjan U19-juniorisarjan mestaruuden. Kauden 2012–2013 päätteeksi hän voitti Norjan A-nuorten sarjan mestaruuden.


title: Ludvig Hoff

text: Kesken kauden 2013–2014, joulukuussa 2013 Hoff siirtyi varaamattomana pelaajana eli ns. tender-sopimuksella Yhdysvaltain USHL-junioriliigan Lincoln Starsiin. Kaudella 2014–2015 hän oli tehoilla 16+16=32 joukkueen kolmanneksi paras maalintekijä ja neljänneksi paras pistemies. Kaudella 2015–2016 Hoff oli Starsin paras pistemies ja syöttäjä tehoilla 20+37=57, joilla hän jakoi USHL:n pistepörssin kahdeksannen sijan Madison Capitolsia ja Waterloo Black Hawksia edustaneiden Sam McCormickin ja Ryan Lohinin kanssa. Hoff pelasi kauden aikana myös USHL/NHL Top Prospects Gamessa. Hoff valittiin kauden päätteeksi liigan kolmanteen tähdistökentälliseen.


title: Ludvig Hoff

text: Kaudeksi 2016–2017 Hoff siirtyi Pohjois-Dakotan yliopistojoukkueeseen. Kesällä 2017 Hoff osallistui New York Islandersin kehitysleirille.


title: Ludvig Hoff

text: Hoff edusti Norjaa Pyeongchangin olympiakisoissa 2018 ja MM-kilpailuissa vuonna 2018. Yhteensä hän on pelannut 17 A-maaottelua ilman tehopisteitä. Hoff pelasi myös alle 20-vuotiaiden MM-kilpailuissa vuonna 2014 sekä IA-divisioonan MM-kilpailuissa vuosina 2015 ja 2016, joista molemmissa turnauksissa hän toimi Norjan kapteenina. Vuoden 2015 turnaus päättyi hopeaan. Hoff voitti joukkueensa sisäisen piste- ja syöttöpörssin tehoilla 2+6=8 sekä koko turnauksen jäähypörssin 31 minuutillaan. Hänellä oli myös vuoden 2016 turnauksen paras aloitusprosentti (64,58%). Hoff edusti Norjan alle 20-vuotiaiden maajoukkuetta myös U20 Super Challengessa vuonna 2013.


title: Ludvig Hoff

text: Hoff pelasi myös alle 18-vuotiaiden IA-divisioonan MM-kilpailuissa vuosina 2013 ja 2014, joista molemmat turnaukset päättyivät hopeaan. Hän toimi molemmissa turnauksissa myös Norjan varakapteenina. Hoff jakoi vuoden 2014 turnauksen pistepörssin voiton joukkuetovereidensa Martin Granin ja Colin Spaberg Olsenin sekä Kazakstanin Semjon Košelevin kanssa tehoilla 3+5=8. Hänellä oli myös turnauksen paras aloitusprosentti (71,43%).


title: Ludvig Hoff

text: Hoffin isoveli Magnus pelaa kotimaassaan GET-ligaenin Stavanger Oilersissa. Veljesten isä Geir Hoff on entinen Norjan maajoukkuekiekkoilija.


title: Metsäalan Opiskelijat MEOL

text: MEOL — Metsäalan Opiskelijat ry on valtakunnallinen metsäalan korkeakouluopiskelijoiden oma opiskelijajärjestö. Yhdistyksen virallinen nimi on MEOL (Metsäalan Opiskelijat ry, ruots. Skogsbranschens Studerande rf) tai epävirallinen nimi on englanniksi MEOL – Forestry Students. Ensimmäisen maininnan jälkeen voidaan käyttää lyhennettä MEOL. Yhdistyksen tarkoituksena on toimia jäsentensä yleisten ja yhteisten etujen edistämiseksi ja valvomiseksi, erityisesti opinto- ja ammattikysymyksissä.


title: Metsäalan Opiskelijat MEOL

text: MEOL on perustettu 20. helmikuuta 1981 Kurussa alkuperäiselle nimelleen Metsäopiskelijoiden Liitto — Skogstuderandes Förbundet rf ja perustajajäseniä olivat Evon Metsäpojat ry, Nikkarilan Metsäopiston Oppilaskunta ry sekä Tuomarniemen metsäpojat ry.


title: Metsäalan Opiskelijat MEOL

text: MEOL edustaa metsäalan korkeakouluopiskelijoita kansallisesti ja kansainvälisesti.


title: Metsäalan Opiskelijat MEOL

text: MEOL on jäsenenä seuraavissa yhteisöissä:


title: Belarus 1 (televisio)

text: Belarus 1 on Valko-Venäjän valtion radio- ja televisioyhtiö Belteleradyjokampanijan ensimmäinen televisiokanava.


title: 1-kanal (radio)

text: 1-kanal on Valko-Venäjän valtion radio- ja televisioyhtiön, Belteleradyjokampanijan, ensimmäinen radiokanava, joka kuuluu valtakunnallisesti. Aivan ensimmäistä kertaa virallisesti avajaislähetyksenä yleisradiolähetys lähetettiin Valko-Venäjän sosialistisesta neuvostotasavallasta 11. marraskuuta 1925 Minskistä kello 18:30. Lähetyksen kantama oli noin kolmesataa kilometriä eikä lähetyksiä ollut aluksi kuin puoli tuntia päivässä. Neuvostoliitossa ulkomaankauppa oli valtion monopoli eikä Neuvostoliiton omaa radiotuotantoa oltu vielä järjestetty kuluttajakäyttöön. Valko-Venäjän sosialistisen neuvostotasavallan yleisradiolähetysverkkoon kuuluivat aluksi Neuvostoliiton yleisradiolähettimien RA18- ja RA39-kutsumerkkiset radiolähettimet, joiden lähetysten aallonpituudet olivat 860 metriä ja 925 metriä. Edellinen lähettimistä oli Minskissä ja jälkimmäinen Homelissa. Lähetinten kutsumerkit liittyivät uudenvuoden 1929 suureen kansainväliseen radiouudistukseen. Kuitenkin jo 1930 uusittiin kutsumerkit RV-10:ksi ja RV-40:ksi. Minskin asema säilytti kutsumerkkinsä 1940-1941 -uudistuksessa, mutta Homelin asema ei.


title: 1-kanal (radio)

text: 11. toukokuuta 1962 aloitettiin ulkomaille suunnatut lähetykset eri kielillä.


title: The Miseducation of Cameron Post

text: The Miseducation of Cameron Post on vuonna 2018 ensi-iltansa saanut yhdysvaltalainen draamakomediaelokuva, jonka on ohjannut Desiree Akhavan. Se perustuu Emily M. Danforthin samannimiseen romaaniin vuodelta 2012. Elokuvan pääosia esittävät Chloë Grace Moretz, Sasha Lane, Forrest Goodluck, John Gallagher Jr., Jennifer Ehle, Emily Skeggs, Owen Campbell ja Quinn Shephard.


title: The Miseducation of Cameron Post

text: "The Miseducation of Cameron Post" sai ensi-iltansa 22. tammikuuta 2018 Sundancen elokuvajuhlilla, jossa se voitti festivaalin pääpalkinnon.


title: Conquestador (1755)

text: Conquestador oli Espanjan laivaston vuonna 1755 vesille laskettu 60-tykkinen linjalaiva.


title: Conquestador (1755)

text: Alus laskettiin vesille vuonna 1755.


title: Conquestador (1755)

text: Britannian kuninkaallinen laivasto valtasi 13. elokuuta 1762 aluksen, joka liitettiin kuninkaalliseen laivastoon nimellä "HMS Conquestador". Alus siirrettiin satamapalvelukseen vuonna 1775 ja romutettiin vuonna 1782.


title: Diligente (1756)

text: Diligente oli Espanjan laivaston vuonna 1756 vesille laskettu 68-tykkinen linjalaiva.


title: Diligente (1756)

text: Alus laskettiin vesille vuonna 1756.


title: Diligente (1756)

text: Britannian kuninkaallinen laivasto valtasi Cabo de São Vicenten taistelussa 16. tammikuuta 1780 aluksen, joka liitettiin kuninkaalliseen laivastoon nimellä "HMS Diligent". Alus myytiin vuonna 1784.


title: William B. Travis

text: William B. Travis (1. huhtikuuta 1809 – 6. maaliskuuta 1836) oli yhdysvaltalainen lakimies ja sotilas. Travis oli syntynyt Etelä-Carolinassa, mutta jo nuorena hän muutti Alabamaan, jossa työskenteli opettajana ja opiskeli lakia. Lokakuussa 1928 hän solmi avioliiton, joka jäi lyhytaikaiseksi. Vuonna 1831 Travis muutti Texasin, jossa hän alkoi ottaa aktiivisesti osaa politiikkaan. Liityttyään paikalliseen "sotapuolueeseen" hän joutui yhä useammin mukaan Texasin poliittisiin levottomuuksiin. Kun Texasin vallankumous alkoi 1835, Travis nimitettiin Texasin vakinaisen armeijan ratsuväen everstiluutnantiksi.


title: William B. Travis

text: Alkuvuodesta 1936 Travisista tuli Alamon varuskunnan komentaja, joskin tehtävän hänen kanssaan jakoi aluksi Jim Bowie. Bowien sairastuttua Travis otti vastuulleen koko Alamon. Varhain 6. maaliskuuta kenraali Santa Annan johtamat meksikolaiset joukot valtasivat Alamon ja surmasivat varuskunnan 189 puolustajaa. Travis menehtyi ensimmäisten joukossa.


title: Fénix (1749)

text: Fénix oli Espanjan laivaston vuonna 1749 vesille laskettu 80-tykkinen kaksikantinen linjalaiva.


title: Fénix (1749)

text: Alus tilattiin Havannasta Kuubasta. Aluksen valmistukseen käytettiin mahonkia. Alus laskettiin vesille vuonna 1749, jolloin sen tykkikannen pituus oli 54,5 ja kölin 44 metriä. Aluksen leveys oli 16,1 metriä ja syväys 6,8 metriä.


title: Fénix (1749)

text: Kaksikantiseksi 80-tykkiseksi linjalaivaksi luokitellun aluksen alemmalla tykkikannella oli 30 kappaletta 24 naulan tykkiä ja ylemmällä 32 kappaletta 18 naulan tykkiä. Aseistuksen täydensivät puolikannen kaksitoista ja etukannen kuusi yhdeksän naulan tykkiä.


title: Fénix (1749)

text: Alus kuului 1759 yhdentoista linjalaivan, kahden fregatin ja kahden tartanin muodostamaan osastoon, joka lähetettiin Espanjasta noutamaan uusi hallitsija Kaarle III Napolista. Kenraaliluutnantti Juan Jose Navarron lippulaivana olleen aluksen päällikkönä oli Gutierra de Hevia y Valdés. Osasto lähti 29. elokuuta Cádizista ja läpäisi Gibraltarinsalmen 2. syyskuuta, minkä jälkeen osasto pysähtyi Cartagenaan 10. syyskuuta. Osasto saapui 28. syyskuuta Napoliin, jossa osastoon liittyi viisi alusta. Hallitsija nousi alukseen 7. lokakuuta. Osasto saapui Barcelonaan 17. lokakuuta.


title: Fénix (1749)

text: Tammikuussa 1762 alus oli Cádizissa ollen kaksi seuraavaa vuotta Välimerellä, Gibraltarin salmen alueella ja Atlantilla. Alukselle tehtiin joitakin suurempia korjauksia Arsenal de la Carracassa 1764-1765, minkä jälkeen se oli aseistamattomana satamassa aina vuoteen 1769 päällikkönään Francisco Cotella.


title: Fénix (1749)

text: Vuonna 1778 alus palautettiin palvelukseen päällikkönään Félix Ignacio de Tejada, jonka tilalle tuli Francisco Javier de Melgarejo y Rojas Espanjan liittyessä Yhdysvaltain vapaussotaan kesäkuussa 1770. Alus lähti Englannin kanaaliin osana kenraaliluutnantti Luis de Córdova y Córdovan laivasto-osastoa, joka kohtasi Ranskan laivaston Sisgaran saarilla Espanjan pohjoisrannikolla. Yhdistynyt ranskalais-espanjalainen laivasto, johon kuuluisi yli 60 linjalaivaa, saattaisi maihinnousulaivaston Britteinsaarille. Maihinnousujoukon, johon kuului yli 40 000 miestä, piti vallata Portsmouth. Córdovan johtamat espanjalaiset myöhästyivät kohtaamispaikalta vastaisten tuulten pakottaessa laivaston lähelle Portugalin rannikkoa. Espanjalaiset saapuivat kohtauspaikalle vasta 22. heinäkuuta, jolloin ranskalaiset olivat jo poistuneet. Lopulta laivasto yhtyivät niin "Félix" lähti 23. heinäkuuta Azoreille suojaamaan ankkuripaikkaa Britannian kuninkaallisen laivaston osastolta kenraaliluutnantti Antonio de Ulloa laivueen mukana.


title: Fénix (1749)

text: Alus oli 1780 amiraali Don Juan Lángaran lippulaivana. Yhdentoista linjalaivan ja kahden fregatin muodostama Lángaran johtama laivue kohtasi 16. tammikuuta Britannian kuninkaallisen laivaston amiraali George Brydges Rodneyn johtaman laivueen. Rodneyn nopeammat alukset saivat Lángaran osaston kiinni. Seuranneessa Cabo de São Vicenten taistelussa espanjalaiset kärsivät tappion. Ainoastaan neljä alusta pakeni loppuen tuhoutuessa tai antautuessa.


title: Fénix (1749)

text: "Fénix" antautui jouduttuaan kolmen linjalaivan kanssa taisteluun, jossa Lángara haavoittui. Alus antautui "HMS Bienfaisantille", joka saapui taistelupaikalle myöhemmin ampuen poikki "Fénixin" päämaston.


title: Fénix (1749)

text: "Fénix" liitettiin helmikuussa Britannian kuninkaalliseen laivastoon päällikkönään John Carter Allen. Alus nimettiin 23. huhtikuuta "HMS Gibraltariksi". Alus liitettiin Kanaalissa toimineeseen George Darbyn laivastoon 29. marraskuuta asti, jolloin "Gibraltar" lähti Samuel Hoodin laivastoon Länsi-Intiaan päällikkönään Walter Stirling.


title: Fénix (1749)

text: Hollannin tasavallan ja Englannin välinen sota alkoi joulukuussa 1780. Vuonna 1781 aluksen päällikkönä oli Charles Knatchbull, kun aluksesta tehtiin kontra-amiraali Francis Samuel Draken lippulaiva. Rodney sai Lontoosta ohjeet vallata St. Eustatiuksen. St. Luciasta lähti kenraaliluutnantti Sir John Vaughanin johtamat 3 000 sotilasta, jotka saapuivat St. Eustatiuksell 3. helmikuuta. Merivoimien komentaja Rodney sijoitti aluksensa neutraloimaan rannikkopatterit, mutta aloittamatta hyökkäystä hän lähetti viestin kuvernööri Johannes de Graaffille ehdottaen antautumista verenvuodatuksen välttämiseksi. De Graaff hyväksyi ehdot antautuen joukkoineen. Ainoat laukaukset ampuivat "Gibraltar" ja "HMS Prince William" ainoata redillä ollutta Alankomaiden laivaston alusta "Marsia" kohden.


title: Fénix (1749)

text: Alus kuului 17 linjalaivan laivastoon, joka esti neljän Ranskan laivaston linjalaivan merelle pääsyn Fort Royalista Martiniquelta. Kontra-amiraali Francois de Grassen johtama 20 linjalaivan ja joukkoja kuljettaneiden kauppa-alusten saattue saapui Brestistä 29. huhtikuuta saaren lähistölle. Brittien näköpiirin ulkopuolelta de Grasse lähetti viestin sopimaan yhteishyökkäyksestä piirittäjiä vastaan. Saattue valmistautui taisteluun ja aamulla lähti liikkeelle kohti Fort Royalia. Saattueen toisella puolella oli rannikko ja toisella linjassa olleet sotalaivat.


title: Fénix (1749)

text: Hoodin laivasto lähestyi saattuetta kello 8 alkaen. Hoodin osastoon liittyi kello 9.20 "Prince William". Laivastot pyrkivät pääsemään edulliseen asemaan toisiinsa nähden. Hoodin tuulenpuolen osasto esti saattueen pääsyn satamaan, mutta satamassa olleet neljä linjalaivaa pääsivät merelle vahvistaen de Grassen laivastoa. "Gibraltarilla" ollut Drake johti selustaosastoa.


title: Fénix (1749)

text: Noin kello 11 ranskalaisten etuosasto avasi tulen kaukaa ilman merkittäviä tuloksia. Kello 12.30 laivastot olivat rinnakkain, mutta de Grasse kielsi lähestymästä Hoodin laivastoa. Laivastot tulittivat toisiaan seuraavan tunnin. Brittien linjan eteläpäässä olleet neljä alusta kärsivät eniten jouduttuaan kahdeksan ranskalaisaluksen tuleen. "Gibraltarin" miehistöstä sai surmansa kuusi ja haavoittui kuusitoista miehistönjäsentä.


title: Fénix (1749)

text: Seuraavana päivänä Hood pyrki uudelleen taisteluun, mutta kaksi kuninkaallisen laivaston alusta ei kyennyt purjehtimaan tuuleen. Hood irtosi taistelupaikalta pohjoiseen. Aikaisemmin samana päivänä St. Eustatiukselta lähtenyt Rodney kohtasi Hoodin laivaston 11. toukokuuta St. Kittsin ja Antiguan välillä. Yhdistynyt laivasto kääntyi etelään saapuen Barbadokselle 18. toukokuuta.


title: Fénix (1749)

text: Hoodin siirtyminen Barbadokselle jätti St. Lucian ilman suojaa ja Ranskan laivasto laski Grosin luodolla maihin 1&nbsp200 miestä. Samana päivänä kaksi ranskalaisalusta ja 1 300 miestä purjehti Tobagoon. Britit eivät kyenneet torjumaan ranskalaisten hyökkäystä St. Lucialla, joten de Grasse päätti lähettää lisää joukkoja Tobagolle jakaen joukkonsa 25. toukokuuta kolmeen osaan lähettämällä 3 000 miestä Martiniquelta.


title: Fénix (1749)

text: Barbadoksella Rodney sai tiedon Tobagon tilanteesta ja lähetti 29. toukokuuta Draken "Gibraltarilla" ja viisi muuta linjalaivaa. Drake kohtasi ranskalaiset seuraavana päivänä, mutta selvästi alivoimaisena joutui vetäytymään Barbadokselle. Draken saapuessa 3. kesäkuuta lähti Rodney välittömästi merelle koko laivaston kanssa. Seuraavana päivänä Tobagolle todeten saaren puolustajien antautuneen kaksi päivää aiemmin.


title: Fénix (1749)

text: "Gibraltar" kuljetti elokuussa Rodneyn Britteinsaarille, missä alus siirrettiin huollettavaksi Plymouthissa lokakuussa. Tammikuussa 1782 telakalta vapauduttuaan alus sijoitettiin Sir Richard Bickertonin lippulaivaksi päällikkönään Thomas Hicks. Helmikuussa alus lähti Itä-Intiaan.


title: Fénix (1749)

text: Joulukuussa 1782 ranskalaisten liittolainen Hyder Ali sai surmansa, jolloin brittien Madrasissa olleet komentajat päättivät vallata takaisin Cuddaloren. Madrasista etelään marssinut armeija aloitti kaupungin piirityksen majoittuen kaupungin eteläpuolelle. Amiraali Sir Edward Hughes'n johtama Laivasto, johon kuului kahdeksantoista linjalaivaa mukaan lukien "Gibraltar", ankkuroi eteläpuolelle suojatakseen armeijaa ja sen huoltoaluksia. Kesäkuun alussa 1783 Cuddaloren piiritys oli täydessä käynnissä.


title: Fénix (1749)

text: Ranskan laivaston amiraali Pierre André de Suffrenin johtama viidentoista linjalaivan laivasto purjehti Trincomaleesta piiritetyn kaupungin tueksi 10. kesäkuuta. Ranskalaiset saapuivat 13. kesäkuuta, mutta britit välttelivät taistelua ankkuroituen viisi kilometriä kauemmas.


title: Kovaa aikaa

text: Kovaa aikaa – Erään punakaartilaisen kokemuksia kansalaissodan ajoilta on punakaartiin 17-vuotiaana liittyneen Paavo Järvisen 1950-luvun jälkipuolella valmiiksi kirjoittama romaanimuotoinen kuvaus kokemuksistaan sisällissodasta. Kirjan on julkaissut Warelia vuonna 2017.


title: Kovaa aikaa

text: Järvinen tarjosi tekstiään ainakin Karistolle ja WSOY:lle, mutta ne eivät kiinnostuneet julkaisusta. Kirjaan esipuheen kirjoittanut Tuomas Hoppu pitää kirjaa ansiokkaana paitsi kaunokirjallisesti, ennen kaikkea myös historiallisesti mielenkiintoisena. Hän vahvistaa, että tapahtumat voi paljolti historiallisesti tarkistaa, ja hän on lisännyt tekstiin alaviitteisiin tarkentavia tietoja. Hoppu huomauttaa, että käsikirjoitus jätettiin valmiina kustantajalle ennen Väinö Linnan Pohjantähti-trilogian ensimmäisen osan julkaisua, ja se poikkeaa sodan syiden ja seurausten osalta Linnan kuvauksesta, joka on Hopun mukaan muuttunut lähes historialliseksi totuudeksi.


title: Kovaa aikaa

text: Hoppu korostaa, että sisällissota oli, toisin kuin Linnan teoksesta saa käsityksen, pitkälti kaupunkilaisten sota. Kaatuneista punakaartilaisista oli runsaat 12 prosenttia helsinkiläisiä. Järvinen oli kansanopiston jälkeen muuttanut Helsinkiin, ja sisällissodassa hän kuului helsinkiläiseen komppaniaan. Siltä pohjalta hän on romaanin kirjoittanut. Alkuperäisestä käsikirjoituksesta on ajan myötä kadonnut loppupuolelta viisi liuskaa, ja tästä muodostuu kertomukseen katkos, jolla ei Hopun mukaan ole kuitenkaan erityistä merkitystä.


title: Kovaa aikaa

text: Teos on ollut kustantajansa Warelian tähänastisista julkaisuista myydyin.


title: Kovaa aikaa

text: Kirjan alkuasetelmassa Järvinen antaa kuvan työläisten suhtautumisesta esimiehiin:


title: Kovaa aikaa

text: "Kovaa aikaa" on saanut kritiikeissä kautta linjan hyvin myönteisen vastaanoton. Matti Kuusela toteaa Aamulehdessä, että kirjassa olisi paljon ainesta elokuvaksi.


title: Kovaa aikaa

text: Jouko Juonala luonnehtii Ilta-Sanomissa kirjaa väkeväksi romaaniksi. Hän pitää kirjoittajaa tasapuolisena ja sovinnollisena, mikä tulee esiin muissakin arvioissa.


title: Kovaa aikaa

text: Sirpa Koskinen (Kansan Uutiset) muistuttaa, että tekijä kypsytti kertomusta neljäkymmentä vuotta, ja Koskisen mukaan se näkyy tekstissä.


title: Kovaa aikaa

text: Järvisen pojanpoika Simo Kurra pitää romaania raakileena, jota kirjoittaja olisi aikanaan voinut kustantajan palautteen avulla kehittää eteenpäin.


title: Harold Thomas

text: Harold Joseph Thomas (Bundoo) (s. 1947 Alice Springs, Australia) on Australian aluperäiskansoihin kuuluva taiteilija ja aktivisti, joka on myös suunnitellut Australian aboriginalien lipun. Hänen äitinsä kuului "Luritja" -kansaan ja isänsä "Wombai" -kansaan.


title: Harold Thomas

text: Kun hän oli seitsemän vuotta vanha hänet vietiin anglikaaniseen aboriginalipojille tarkoitettuun kouluun. Hänen ollessaan yksitoista vuotta hänet siirrettiin papin perheeseen kasvattilapseksi Willungaan, Etelä-Adelaideen, Etelä-Australiassa. Hän oli ainoa aboriginalilapsi koulussa, mutta sai ystäviä ja hänestä tehtiin jalkapallojoukkueen kapteeni. Ollessaan seitsemäntoista hän alkoi opiskella stipendin turvin South Australia School of Artissa, ja hänestä tuli ensimmäinen aboriginali joka on valmistunut tästä instituutista. Hän opiskeli myös myöhemmin sosiaaliantropologiaa Adelaidessa. Opiskelunsa aikana hän alkoi osallistua kasalaisoikeusliikkeen toimintaan. Hänestä tuli myös kunniatohtori Adelaiden yliopistoon.


title: Harold Thomas

text:
Thomas meni vuonna 1970 naimisiin vaimonsa Shirley kanssa, ja alkoi työskentelemään tutkivana taiteilijana Etelä-Australian museossa. Siellä ollessaan hän suunnitteli aboriginalien lipun joka liehui ensimmäisen kerran Viktorianaukiolla Adelaidessa Kansallisena Aboriginalien päivänä 12. heinäkuuta 1971. Vuonna 1994 Cathy Freeman aiheutti kohun juoksemalla kunniakierroksen Kansainyhteisön kisoissa heiluttaen aboriginalien lippua Australian lipun kanssa, hän teki saman tempun vuonna 2000 Sydneyn olympialaisissa.
Vuonna 2016 Harold Thomas voitti 33. Telstra National Aboriginal and Torres Strait Islander Art Awards (NATSIAAs) maalauksellaan "Tribal Abduction", palkinnon summa oli 50 000 dollaria.


title: Carl Dekker

text: Carl Dekker, myös Carl Decker, on australialainen kirjailijanimimerkki, jota käyttivät useat kirjailijat. Käyttäjiä ovat ainakin John Laffin ja Keith Hetherington ja mahdollisesti Gene James. Nimimerkillä on julkaistu 41 kirjaa. Samaa nimimerkkiä on käyttänyt myös yhdysvaltalainen Dennis Lynds (1924–2006), vaikkakaan hän ei identifioidu samaksi kuin australialainen nimimerkki.


title: Carl Dekker

text: Vaasa Oy on julkaissut vuonna 1962 kaksi nimimerkin kirjaa "Ilvessarjassa". Kaksi vuotta myöhemmin Sarjakustannus julkaisi niitä kuusi sarjassa "Max Strong", tosin tekijännimeä mainitsematta, mutta Toni Johnson-Woods on selvittänyt tekijänimimerkin kirjojen alkuperäisnimen perusteella. Viihdekirjat julkaisi 13 nimikettä. Dekker-nimellä on siis ollut Suomessa kolme kustantajaa, ja Johnson-Woods epäilee, että nimimerkki olisi ollut käytössä erityisesti Pohjoismaiden markkinoita varten.


title: Carl Dekker

text: Fennicaan on nimellä Carl Dekker luetteloitu ainoastaan kaksi:


title: Carl Dekker

text: Sarjakustannuksen julkaisemat alkuperäisnimillä:


title: Carl Dekker

text: Viihdekirjojen sarjassa "Peter Flynn" julkaisemat alkuperäisnimillä:


title: Ruby Langford

text: Ruby Langford Ginibi (26. tammikuuta 1934 Coraki, New South Wales, Australia – 2. lokakuuta 2011 Sydney, Australia) oli australialainen kirjailija


title: Ruby Langford

text: Box Ridge -lähetysasemalla syntynyt Ginibi vietti lapsuutensa Bonalbossa ja kävi koulua Casinossa. Hän muutti viisitoistavuotiaana Sydneyyn vaatetustehtaan työntekijäksi. Hän avioitui nuorena ja sai yhdeksän lasta. Perhe asui Coonabarabranin lähistöllä, ja hän työskenteli tehdastyössä vuoroin siellä, vuoroin Sydneyssä.


title: Ruby Langford

text: Ginibin esikoisteos "Don't Take Your Love To Town" ilmestyi vuonna 1988 hänen ollessaan 54-vuotias. Vuosi oli Australian 200-vuotisjuhlavuosi. Omaelämäkerrallisessa kirjassa hän kertoo, millaista on aboriginaalinaisen elämä. Hänelle myönnettiin kirjasta ihmisoikeuspalkinto. Sen jälkeen hän julkaisi useita kirjoja, mutta samalla hän myös kiersi luennoimassa ja kertomassa aboriginaalien elämästä niin kotimaassa kuin ulkomaillakin.


title: Ruby Langford

text: Nimi Ginibi tarkoittaa mustaa joutsenta, ja hän sai heimon kunnianimen vuonna 1990 tädiltään.


title: Stephen F. Austin

text: Stephen F. Austin (3. marraskuuta 1793 – 27. joulukuuta 1836) yhdysvaltalainen empresario, joka tunnetaan "Texasin Isänä". Austin jatkoi vuonna 1821 kuolleen isänsä aloittamaa työtä ja johdatti 300 siirtolaista nykyisen Texasin alueelle. Ryhmä asettui Brazos- ja Coloradojoen väliselle alueelle, jossa he saivat Meksikon hallitukselta luvan laajentaa maitaan. Austin jatkoi menestyksellistä uraansa empresorina ja vuoteen 1825 mennessä Texasiin oli muuttanut yli 1 500 perhettä. Myös seuraavina vuosina Austin teki paljon työtä perheiden hyvinvoinnin turvaamiseksi, mutta ei kuitenkaan onnistunut luomaan pysyvää sopua siirtokunnan, tejanojen (Texasin meksikolaiset asukkaat) ja Meksikon hallituksen välille.


title: Stephen F. Austin

text: Kun 1830-luku alkoi, Meksikon hallituksen yhteistyöhalu Austinin kanssa aleni merkittävästi. Texasilaiset olivat kyllästyneet hallituksen määräämiin lakeihin ja erimielisyydet lisääntyivät. Lopulta hallitus kieltäytyi ottamasta Texasiin uusia Yhdysvalloista saapuvia siirtolaisia. Austinin anoessa lupaa itsenäisen siirtokunnan perustamiseen, hänet vangittiin. Päästyään vapaaksi syyskuussa 1835 hänet nimitettiin Texasin armeijan komentajaksi. Texasin vallankumouksen alkaessa Austin johti armeijaansa Bexarin piirityksessä.


title: Stephen F. Austin

text: Texasin tasavallan ensimmäisissä presidentinvaaleissa 1836 Austin hävisi selvästi vastaehdokkaalleen Sam Houstonille. Houston nimitti Austinin hallituksensa ulkoministeriksi, mutta tehtävä jäi lyhytaikaiseksi Austinin menehtyessä keuhkokuumeeseen joulukuussa 1836.


title: Zabaglione

text: Zabaglione eli sabaione on italialainen jälkiruoka ja joskus myös juoma. Se valmistetaan munankeltuaisesta, sokerista ja makeasta viinistä tai likööristä (usein marsalasta). Siinä voidaan käyttää joskus myös kermaa tai kokonaisia munia.


title: Zabaglione

text: Zabaglione on suosittu Argentiinassa ja Uruguayssa, ja se tunnetaan siellä nimellä "sambayón". Ranskassa se tunnetaan nimellä "sabayon".